
Tosi  vahvoja  uskomuksia 

Matti  Virtanen 


Miten  pitäisi  nimittää  sellaisia  uskomuksia,  joita  mikään  todis¬ 
tusaineisto  ei  voi  kumota? 

Päähänpinttymä  on  hyvä  sana,  mutta  jotenkin  harmiton. 
Jokaisella  ihmisellä  on  omat  päähänpinttymänsä,  eikä  niissä 
usein  ole  mitään  hävettävää.  Päähänpinttymästä  voi  ymmär¬ 
tääkseni  myös  päästä  eroon.  Esimerkiksi  kuvitelma  jonkun  ih¬ 
misrodun  tai  -heimon  paremmuudesta  tai  huonommuudesta  on 
tyypillinen  päähänpinttymä,  joka  voi  parantua  tutustumalla  ky¬ 
seisen  ihmisryhmän  edustajaan. 

Pakkomielle  on  päähänpinttymälle  sukua,  mutta  se  on  sai¬ 
raampi  ilmiö.  Sen  valtaan  joutumista  on  vaikea  tunnustaa  ennen 
kuin  on  liian  myöhäistä.  Voisi  kuvitella,  ettäjoku  puolustautuu 
oikeudessa  sillä,  että  hänellä  oli  pakkomielle  tehdä  rikos.  Sen 
sijaan  päähänpinttymää  ei  voine  kuvitella  rikoksen  vakavuutta 
lieventäväksi  mielentilaksi,  päähänpistosta  puhumattakaan. 

Taikausko  on  ehkä  maailman  yleisin  usko.  Sitä  sisältyy  an¬ 
nos  jokaiseen  "oikeaan"  uskontoon,  jotka  tietysti  pitävät  toinen 
toisiaan  taikauskoina.  Myös  jumalankieltäjät  ovat  usein  taikaus¬ 
koisia  -  hyvän  tuurin  uskotaan  jollakin  tavalla  riippuvan  rituaa¬ 
leista  tai  erilaisista  fetisseistä.  Urheilijat  jakautuvat  tunnetus¬ 
ti  taikauskoisiin  ja  ei-taikauskoisiin.  Ensinmainittuja  on  omien 
havaintojeni  mukaan  noin  90  prosenttia  kaikista. 

Taikauskoja  on  monenlaisia,  osa  jopa  sellaisia,  joista  on  help¬ 
po  luopua  kun  tosiasiat  osoittavat  ne  vääriksi.  Mustat  kissat 
juoksemassa  tien  yli,  tikapuut  jalkakäytävällä,  viheltelyt  teatte¬ 
rissa.  Mitenköhän  monta  kertaa  näitäkin  on  tullut  todistettua 
ilman  että  mitään  olisi  tapahtunut. 

Mutta  osa  taikauskoista  on  sellaisia,  että  ne  eivät  näytä  ir¬ 
toavan  millään.  Niin  sanotun  vaihtoehtolääkinnän  harjoittajilla 

on  lääketieteestä  ja  lääkkeistä  käsityksiä,  jotka  voivat  olla  hen¬ 
genvaarallisia.  Tämän  lehden  sivuilla  on  selostus  oikeudenkäyn¬ 
nistä,  jossa  yksi  tällainen  "parantaja"  todettiin  syylliseksi  kuo¬ 
lemantuottamukseen.  Parantajalla  oli  mm.  sellainen  käsitys, 
että  kaikki  lääkkeet  ovat  "myrkkyä".  Myös  diabeteksen  hoidos¬ 
sa  käytettävä  insuliini  on  hänen  mukaansa  myrkkyä. 

Mahtoiko  parantaja  muuttaa  käsityksiään  lääkkeistä  ja  lää¬ 
kinnästä  sen  jälkeen  kun  hänen  sokeritautia  sairastanut  po¬ 
tilaansa  oli  kuollut  sokeritautikoomaan  liittyneeseen  elimistön 
happamuustilaan? 

Valitettavasti  vastaus  on,  että  ei  muuttanut.  Olisiko  tässä 
kysymyksessä  pakkomielle,  päähänpinttymä  vai  oikea  taikaus¬ 
ko?  Vai  pitäisikö  lääketieteellisestä  ja  psykiatrisesta  kirjallisuu¬ 
desta  etsiä  tieteellisempiä  termejä  kuvaamaan  moista  mielen¬ 
tilaa? 

Vastaukset  pyydämme  ystävällisesti  lähettämään  Skeptikon 
toimitukseen. 

Se  tehoaa,  se  tehoaa 

Matti  Virtanen 


Rovaniemen  kihlakunnanoikeus  totesi  tammikuussa  yksityisyrit¬ 
täjä  Ritva  Tuulikki  Rissasen  syylliseksi  kuolemantuottamukseen 
ja  tuomitsi  hänet  kuuden  kuukauden  ehdolliseen  vankeuteen. 

Rissanen  oli  edellisenä  keväänä  hoitanut  Lauri  Niemelä  -ni¬ 
mistä  ranualaista  poikaa,  joka  sairasti  sokeritautia.  Rissasen 
neuvosta  Laurin  vanhemmat  jättivät  lääkärin  määräämän  insu¬ 
liinihoidon  pois  ja  hoitivat  poikaa  ns.  kuhne-kylvetyksellä. 

Tapaus  herätti  viime  talvena  runsaasti  julkista  huomiota,  ja 
kärjisti  lääkäreiden  ja  ns.  luontaisparantajien  välejä.  Lehdistö 
selosti  Lauri  Niemelän  kuolemaa  suurin  otsikoin,  mutta  pääosin 
asiallisesti.  Tieto  Rissasen  parantajankyvyistä  levisi  varmasti 
kaikkialle  maahan. 

Skeptikon  toimitus  perehtyi  kihlakunnanoikeuden  istuntojen 
pöytäkirjoihin,  joista  tapahtumien  kulku  käy  yksityiskohtaises¬ 
ti  ilmi.  Rissanen  ja  hänen  kollegansa  Pauli  Lehtonen  käyttivät 
oikeudessa  pitkiä  puheenvuoroja,  joissa  ei  peitelty  vihaa  lääke¬ 
tiedettä  ja  lääkäreitä  kohtaan.  Näiden  Kuhne-hoitajien  ajatus¬ 
maailma  saattaa  kiinnostaa  Skeptikon  lukijoita,  joten  annamme 
heillekin  tässä  yhteydessä  pitkän  puheenvuoron. 

Ensin  kuitenkin  lyhyt  yhteenveto  tapahtumista:  Lauri  Nie¬ 
melällä  todettiin  sokeritauti  11.2.1991  Lapin  keskussairaalassa, 
ja  hänelle  määrättiin  insuliinihoito.  Viikko  sen  jälkeen  Laurin 
isä,  maanviljelijä  Sakari  Niemelä  kävi  kuuntelemassa  Ritva  Ris¬ 
sasen  esitelmää  kuhne-hoidosta.  Esitelmän  jälkeen  Niemelä  ja 
Rissanen  olivat  keskustelleet  Laurin  sairaudesta. 

Seuraavana  päivänä  (19.2.1991)  Niemelät  veivät  Laurin  Ris¬ 
sasen  tutkittavaksi.  Rissanen  antoi  heille  saman  tien  kirjallisen 
ohjeen,  jossa  määrättiin  kylpyhoitoja.  Suullisesti  Rissanen  oli 
ilmoittanut,  että  insuliinihoito  pitäisi  lopettaa. 

Laurin  vanhemmat  antoivat  kuitenkin  insuliinia  pojalleen 
9.3.1991  saakka,  ja  kaksi  päivää  sen  jälkeen  he  kävivät  taas 
Rissasen  vastaanotolla.  Lauri  oli  silloin  ollut  hyvässä  kunnos¬ 
sa,  minkä  Rissanen  sanoi  johtuvan  insuliinilääkityksen  lopeta- 
misesta. 

Viikkoa  myöhemmin  (18.3.1991)  Niemelät  kävivät  Lapin 
keskussairaalassa  tarkastuksessa,  jonka  suoritti  ylilääkäri  Sep¬ 
po  Pöntynen.  Tarkastuksen  yhteydessä  Pöntynen  oli  korosta¬ 
nut  insuliinihoidon  välttämättömyyttä. 

25.3.1991  Laurin  veren  sokeriarvo  alkoi  kohota,  ja  se  ylit¬ 
ti  Niemelöiden  kotikäytössä  olleen  mittarin  asteikon  6.4.1991. 
Laurin  äiti  Helini  Niemelä  oli  molemmilla  kerroilla  puhelinyh¬ 
teydessä  Ritva  Rissaseen.  Kaksi  viikoa  myöhemmin  Helmi  Nie¬ 
melä  soitti  taas:  Lauri  oli  huonossa  kunnossa.  Rissanen  tuli 
Niemelöille  kotiin  23.4.  hoitamaan  poikaa. 

Seuraavana  päivänä  Rissanen  oli  ilmoittanut,  että  Laurille 
voi  antaa  insuliinia.  Sitä  ei  kuitenkaan  annettu,  eikä  Lauria 
viety  samana  päivänä  (24.4.)  keskussairaalaan,  jossa  hänelle  oli 
varattu  aika  tarkastusta  varten.  Sakari  Niemelä  peruutti  ajan 
puhelimitse. 

25.  huhtikuuta  1991  Lauri  Niemelä  täytti  viisi  vuotta.  Hän 
oli  hyvin  huonossa  kunnossa,  ja  Sakari  Niemelä  antoi  hänelle  in- 
suliiniruiskeen.  Sen  jälkeen  Lauri  vietiin  terveyskeskukseen,  jos¬ 
sa  hänet  todettiin  kuolleeksi. 

Kuolinsyytutkimuksen  mukaan  Lauri  Niemelän  kuolema  ai¬ 
heutui  sokeritautikoomasta  ja  siihen  liittyneestä  elimistön  hap- 
pamuustilasta. 


Äidin  kertomus 

Oikeus  kuuli  aluksi  Helmi  Niemelää.  Hän  kertoi  ensimmäisestä 
tapaamisesta  Rissasen  kanssa  seuraavaa: 

"Hän  oli  omakotitalossa  Rovaniemellä  ja  me  menimme  sinne 
(19.2.),  että  me  halusimme  Lauria  näyttää  hänelle,  kun  hän  pys¬ 
tyi  ihmisestä  päälle  päin  omien  sanojensa  mukaan  sanomaan,  te- 
hoaako  siihen  hoito  vai  ei.  Hän  vannoi  ja  vakuutti,  että  se  Lau¬ 
rin  tapauksessa  tulee  tehoamaan  ja  kehotti  meitä  ottamaan  kes¬ 
ken  sairaalahoidon  pojan  pois  sairaalasta,  että  päästäisiin  aloit- 

tamaan  pikemmin,  mutta  häntä  ei  kuitenkaan  otettu  ennenkuin 
sieltä  päästettiin  (21.2.)." 

Tuomari  kysyi,  oliko  jo  silloin  ollut  puhetta  insuliinihoidon 
lopettamisesta.  Rouva  Niemelä  vastasi:  "Niin,  että  se  (  Lauri) 
olisi  pitänyt  ottaa  sieltä  (sairaalasta)  pois,  ettei  insuliinia  olisi 
pistetty  yhtään  enää.  Hänen  mukaansa  hoito  tehosi  pikemmin, 
kun  ei  panna  insuliinia." 

Kun  Lauri  pääsi  kotiin,  Niemelät  käyttivät  jonkin  aikaa  se¬ 
kä  insuliinia  että  Rissasen  määräämiä  kylpyhoitoja.  Rouva  Nie¬ 
melä  oli  sinä  aikana  yhteydessä  Rissaseen,  hän  mm.  soitti  tälle 
joitakin  päiviä  ennen  insuliinihoidon  lopettamista.  "Hän  van¬ 
notti,  että  se  (insuliini)  pitää  heittää  pois,  että  se  ei  muuten 
tule  paranemaan.” 

Kaksi  päivää  insuliinin  lopettamisen  jälkeen  Lauri  vietiin 
Rissasen  nähtäväksi.  Rouva  Niemelän  mukaan  Rissanen  oli  tuol¬ 
loin  kehoittanut  jatkamaan  kylpyjä.  "Hän  kehui  kauheasti,  kun 
oli  insuliinilääkitys  jätetty  pois,  että  näkee  päälle  päin  pojasta 
kuinka  se  on  tervehtynyt.  Nyt  kyllä  käsittää,  että  tottakai  se  oli 
tervehtynyt,  kun  insuliini  oli  hoitanut  pojan  kuntoon." 

Rissasen  neuvosta  Niemelät  eivät  aloittaneet  insuliinihoitoa 
uudelleen,  vaikka  ylilääkäri  Pöntynen  puhui  asiasta  jälkitarkas¬ 
tuksessa  Lapin  keskussairaalassa  18.3.  "Me  sanottiin  siellä,  että 
me  on  jätetty  se  (insuliini)  pois  ja  sanottiin,  että  me  luontais¬ 
hoidolla  yritetään  hoitaa",  rouva  Niemelä  todisti. 

Seuraavan  kerran  Rissaseen  otettiin  yhteyttä  25.3.,  kun  Lau¬ 
rin  verensokeri  oli  kohonnut.  Helmi  Niemelän  mukaan  Rissanen 
antoi  ohjeen:  "Käski  heittää  so ke ri m ittari 1 1 a  vesilintua,  että  si¬ 
tä  ei  tarvita,  että  tyhjää  hermostutatte  itseänne  mittaamisella, 
että  tähän  hoitoon  kuuluu,  että  Laurin  tila  menee  takaisin  sii¬ 
hen  mikä  se  oli  ennen  lääkäriin  vientiä  ja  sitten  tapahtuu  vasta 
kääntyminen  parempaan  suuntaan." 

Rissasen  neuvo  vakuutti  Niemelät,  eikä  insuliinia  annettu. 
Huhtikuun  kuudentena,  pari  viikkoa  edellisen  puhelun  jälkeen 
Laurin  verensokeri  oli  ylittänyt  mittarin  asteikon,  ja  Helmi  Nie¬ 
melä  kertoi  soittaneensa  Rissaselle  uudelleen.  Neuvo  oli  entinen: 
"Taas  käski  heittämään  sokerimittarilla  kuikkaa  vai  harakkaa¬ 
ko  käski  sillä  kertaa  heittää,  mutta  kuitenkin.  Minä  en  muista 

muuttiko  hän  silloinkin  hoito-ohjeita  pikkuisen.  Ilmeiseseti  jak- 
karakylvyt  tuli  siinä  vaiheessa,  eikä  missään  tapauksessa  lääki¬ 
tystä  saanut  antaa." 

Lauri  tila  huononi,  ja  Helmi  Niemelä  soitteli  Rissaselle  mel¬ 
kein  päivittäin,  kunnes  tiistaina  23.4.  "luontaishoitaja"  tuli  it¬ 
se  paikalle.  "Hän  puhui  päivistä  ja  viikoista  mitä  hän  voisi  olla 
meillä  hoitamassa,  siihen  asti  kun  poika  on  terve”,  Helmi  Nie¬ 
melä  kertoi. 

Kuolemanvaarassa  olevalle  pojalle  annettiin  lisää  kylpyjä. 
Rissanen  otti  tehtävänsä  niin  vakavasti,  että  valvoi  yöt  pojan 
kanssa  ja  nukkui  päivisin.  Lauri  oli  äitinsä  mukaan  kuitenkin 
koko  loppuajan  Rissasen  hoidossa:  "Minä  olin  siinä  vaiheessa 
niin  sekaisin,  että  en  osannut  tehdä  mitään.  Toisaalta  minulla 
lääkärien  antamat  ohjeet  oli  mielessä,  mutta  en  saanut  itsestä¬ 
ni  niin  paljon  irti,  että  olisin  pojan  repäissyt  Rissasen  hoidosta 
pois,  kun  se  aina  vakuutti,  että  se  tehoaa,  se  tehoaa.” 

Keskiviikkona  24.4.  Rissanen  oli  kuitenkin  kehottanut  anta¬ 
maan  Laurille  insuliinipiikin.  Sitä  ei  kuitenkaan  annettu,  koska 
Sakari  Niemelän  kertoman  mukaan  insuliini  oli  tarkoitettu  vain 
äidin  rauhoittamiseksi.  "Tulimme  siihen  tulokseen,  että  jos  po¬ 
jan  hoito  ei  vaadi  sitä,  niin  me  emme  sitä  pane,  että  meidän  rau¬ 
hoittamiseksi  sitä  ei  tarvita  jos  hoito  muuten  tehoaa,  niin  jat¬ 
ketaan.  Kaikki  tehtiin  sitten  Rissasen  ohjeiden  mukaan",  Hel¬ 
mi  Niemelä  kertoi. 

Torstaina  Lauri  kuitenkin  sai  piikin.  Rouva  Niemelä  kertoi 
olleensa  navetassa,  kun  hänestä  alkoi  tuntua  että  pojan  käy  huo¬ 
nosti:  "Minä  kävin  itkemässä  siellä  sisällä,  että  pitää  viedä  lää¬ 
käriin  ja  kiersin  puhelinta,  että  soitan  lääkäriin,  mutta  en  saa¬ 
nut  itseäni  siihen  kuitenkaan.  En  minkään  näköistä  elettä  Rit¬ 
valta  tullut,  että  minun  soitto  olisi  ollut  tarpeen.  Jos  olisi  siinä 
pikkuisenkaan  ollut  tukena  minulle...  niin  olisi  soitettu  tai  jos 
olisi  aikaisemmin  sanonut,  että  pojan  paikka  on  jossakin  muual¬ 
la  kuin  hänen  hoidossa,  niin  poika  olisi  viety  lääkäriin,  mutta 
kun  se  aina  tehosi  se  hänen  hoito." 

Tässä  vaiheessa  puheenvuoro  oikeudessa  siirtyi  syyttäjälle. 
Hänelle  Helmi  Niemelä  kertoi,  että  luopuminen  24:nnen  päivän 

sairaalakäynnistä  tapahtui  Rissasen  esityksestä.  Syyttäjä  ky¬ 
syi  myös,  oliko  Laurin  määrä  parantua  lopullisesti  kuhne-kyl- 
vyillä.  "Kyllä  piti  lopullisesti  parantua",  rouva  Niemelä  vasta¬ 
si.  Rissanen  oli  hänen  mukaansa  puhunut  parantumisesta  nel¬ 
jässä  viikossa.  Sen  jälkeen  Laurin  verensokeri  vain  kohosi  ko¬ 
hoamistaan  ja  Helmi  Niemelä  kysyi  Rissasen  neuvoa.  Niemelän 
mukaan  vastaus  oli,  että  "sillä  on  enemmän  niitä  jäämiä  ruu¬ 
miissa  kuin  mitä  hän  etukäteen  ajatteli,  että  hoito  vaatii  (sik¬ 
si)  pitemmän  aikaa". 

Syyttäjä  kysyi,  miksi  Niemelät  eivät  luottaneet  lääkärin 
asiantuntemukseen.  Helmi  Niemelä  vastasi:  "Sitä  on  kyllä  vai¬ 
kea  sanoa,  miksi  sitä  luottaa  väärään  ihmiseen.  Ilmeisesti  Rit¬ 
van  persoona  oli  jotenkin  vaikuttava  ja  aina  niin  varma  asiasta, 
että  se  jotenkin  sokaisi.” 


Isän  kertomus 

Sakari  Niemelä  kertoi  omassa  todistajanlausunnossaan,  miten 
hän  sai  ensimmäisen  kerran  tietää  Rissasesta  siskoltaan,  joka 
asuu  Rovaniemellä.  Sisko  oli  kertonut,  että  Ounaskosken  kou¬ 
lulla  on  tilaisuus,  jossa  Rissanen  luennoi.  "Tilaisuuden  päätyt¬ 
tyä  keskustelin  pari  tuntia  Rissasen  kanssa  ja  kysyin,  että  onko 
todella  noin,  niin  hän  vakuutti,  että  kyllä  se  näin  on,  että  kuh- 
nehoidolla  voidaan  ihminen  hoitaa  terveeksi.” 

Rissanen  oli  neuvonut  Sakari  Niemelää  jättämään  insuliini¬ 
hoidon  pois:  "Kuten  hän  jo  luennon  aikana  toi  esille,  että  kai¬ 
kissa  lääkkeissä  viedään  taudin  aiheita  lisää  ruumiiseen...  Jos 
kuhne-  hoito  aloitetaan,  lääke  tulisi  heittää  pois.  Koska  tapauk¬ 
sesta  oli  kulunut  niin  vähän  aikaa,  niin  hän  sanoi,  että  nyt  on 
erinomaiset  mahdollisuudet  saada  poika  terveeksi.” 

Seuraavana  päivänä  Rissanen  tapasi  Lauri  ensi  kerran,  ja 
diagnoosi  oli  nopea.  Sakari  Niemelä:  "Hän  sanoi,  että  hän  pys¬ 
tyy  selvittämään  ihmisestä  millä  tavalla  se  on  sairas,  mutta  täs¬ 
sä  tapauksessa,  kun  se  oli  tutkittu  jo  lääketieteellisesti  mikä  tau¬ 
ti  on,  niin  hänen  ei  tarvitse  tutkimusta  tehdä.” 


SKEPTIKKO  14,  kevät  1992 


11 


Lauria  hoidettiin  alkuun  sekä  insuliinilla  että  kylvyillä.  Sa¬ 
kari  Niemelän  mukaan  insuliinin  käytön  lopettaminen  oli  Ris¬ 
sasen  aloitteesta  koko  ajan  esillä,  "koska  se  nopeuttaisi  Laurin 
paranemista,  kun  ei  vietäisi  lisää  taudin  aiheita  ruumiiseen". 

"Rissanen  selitti,  että...  pojan  kannalta  ennen  kaikkea  oli¬ 
si  paljon  parempi,  jos  insuliini  jätettäisiin  pois,  niin  paranemi¬ 
nen  tapahtuisi  nopeammin...  koska  nyt  osa  näiden  ky Ipyhoito- 
jen  tehosta  menee  lääkeaineiden  poistamiseen",  Sakari  Nieme¬ 
lä  selvitti. 

Maaliskuun  9:ntenä  Niemelät  päättivät  jättää  insuliinin  pois. 
Viikkoa  myöhemmin,  18.3.  he  kävivät  Laurin  jälkitarkastuk¬ 
sen  yhteydessä  keskustelun  hoidosta  ylilääkäri  Seppo  Pöntysen 
kanssa.  Sakari  Niemelän  mukaan  Pöntynen  oli  sanonut,  että  in¬ 
suliinin  tarve  "ei  ole  sillälailla  akuutti,  mutta  varmaan  myöhäi¬ 
semmässä  vaiheessa  te  tulette  palaamaan  insuliinihoitoon,  kos¬ 
ka  se  on  ehdoton,  että  siihen  täytyy  palata". 

Sakari  Niemelän  mukaan  Rissanen  oli  22.4.  taloon  tultuaan 
moittinut  Niemelöitä  liian  kylmien  kylpyjen  antamisesta.  "Meil¬ 
lä  on  öljylämmitys,  ja  hanasta  tulee  80-asteinen  vesi...  Kun  me 
ei  poikaa  saatu  istumaan  sen  kuumemmassa  höyrykylvyssä,  niin 
sen  takia  me  emme  antaneet  kiehuvavetistä  höyrykylpyä.  Kun 
Rissanen  tuli  itse  hoitamaan  meille  Lauria,  niin  hän  antoi  sil¬ 
le  kiehuvavetistä  höyrykylpyä,  ja  silloin  pojan  pylly  paloi.  Se 
tapahtui  siinä  vaiheessa,  kun  poika  oli  tajuton.  Jos  poika  olisi 
ollut  tajuissaan,  niin  se  ei  olisi  istunut  siinä  kylvyssä.  Tämä  oli 
erona  meidän  hoitoon." 

Rissasella  oli  Sakari  Niemelän  mukaan  selitys  Laurin  huo¬ 
nolle  kunnolle:  "Taudin  paranemiseen  kuuluu  se,  että  se  palaa 
niinkuin  juurilleen  eli...  poika  menee  ensin  huonoon  kuntoon 
ja  sitten  lähtee  paranemaan...  insuliinilääkitystä  ei  saa  missään 
tapauksessa  antaa." 

Keskiviikkona  23.4.  Rissanen  oli  kuitenkin  valmis  antamaan 
insuliinia.  Sakari  Niemelän  mukaan  "Ritva  sanoi  minulle,  että 
kun  tuo  teidän  vaimo  näyttää  ottavan  niin  raskaasti  pojan  hoi¬ 
don,  niin  sen  takia  hän  vain  ehdotti  insuliinilääkitykseen  palaa¬ 
mista.  Poika  ei  tarvitse  insuliinia,  mutta  kun  pojan  vanhemmat 
näyttävät  tarvitsevan.  Minä  sanoin...,  että  vanhempien  takia 
sitä  ei  tarvitse  antaa.  Hän  vakuutti  vain,  että  kyllä  hoito  te¬ 
hoaa,  mutta  ottaa  vain  niin  syvältä." 

Lopuksi  Sakari  Niemelä  kertoi,  että  torstaina  insuliinipiikki 
kuitenkin  annettiin.  Se  ei  kuitenkaan  enää  vaikuttanut  Laurin 
verensokeriin,  vaan  poika  vietiin  lääkäriin  -  liian  myöhään. 


"Parantajan"  kertomus 

Rissanen  sanoi  oikeuden  puheenjohtajan  kuulustellessa,  että  hän 
tapasi  Niemelät  ensimmäisen  kerran  Rovaniemellä  helmikuussa 
1991.  Sakari  Niemelä  oli  ollut  kuuntelemassa  luentoa,  ja  seu- 
raavana  päivänä  koko  perhe  tuli  hänen  luokseen. 

"He  ottivat  kuhnekirjat  Uusi  lääketiede  ja  Kasvonilmeoppi, 
joihin  kehotin  heitä  perehtymään  hyvin  tarkkaan  ennen  hoito¬ 
jen  aloittamista.  Selitin  myös,  että  hoidon  teoriaan  sisältyy  se, 
että  tässä  ei  käytetä  lääkkeitä,  että  se  on  vaihtoehtona.  Joko  ei 
aleta  ollenkaan  ottamaan  hoitoja  tai  pitää  luopua  lääkityksestä 
ja  juuri  sen  takia,  että  kylvyt  kumoaa  lääkkeet  ja  lääkkeet  ku¬ 
moaa  kylvyt",  Rissanen  selitti. 

Hänen  mukaansa  kuhnehoidon  aloittaminen  on  täysin  va¬ 
paaehtoista.  "Se,  joka  päättää  luopua  lääkityksestä  henkilökoh¬ 
taisesti  tai  omaisena  päättää  sen,  niin  se  on  myös  vapaaehtoi¬ 
nen  luopuminen,  ei  pakotettu." 

Noin  kuukauden  kuluttua  Laurin  kuhne-kylvetyksen  alkami¬ 
sesta  Rissanen  oh  saanut  tietää,  että  Niemelät  ovat  edelleen  an¬ 
taneet  pojalle  insuliinia.  "Tämän  seurauksena  minä  selvitin  Hel¬ 
mi  Niemelälle  mitä  tapahtuu  kehossa,  kun  käytetään  insuliinia 
ja  kylpyjä  yhdessä.  Minä  selitin  sen,  että  kylvyt  kumoaa  lääk¬ 
keet  ja  lääkkeet  kumoaa  kylvyt  eli  veren  sokeri  laskee  liian  alas, 
jonka  seurauksena  on  kooma  ja  näinhän  tapahtuikin." 

Tämän  neuvon  jälkeen  Niemelät  lopettivat  insuliinin  anta¬ 
misen.  Kaksi  päivää  piikityksen  lopettamisen  jälkeen  (1 1 .3.)  he 
tapasivat  Rissasen,  joka  muisteli  tapaamista  oikeudessa:  "Lauri 
oli  todella  hyvässä  kunnossa.  Hän  oli  virkistynyt.  -  -  Hän  oli 
elinvoimainen  ja  pirteä." 

Rissanen  myönsi  kysyttäessä  antaneensa  Niemelöille  hoito- 
ohjeita  puhelimitse:  "Kuten  jokaisen  potilaan  kohdalla,  että  ky¬ 
sellään  mikä  on  vointi,  mikä  aineenvaihdunta  ja  sen  mukaan  ta¬ 
pahtuu  hoito-ohjeiden  muutokset  tai  jatketaan  samalla  tavalla 
kuin  ennenkin." 

Kuten  jo  tiedämme,  ohjeista  huolimatta  Laurin  kunto  heik- 
keni.  Rissanen  muisti,  että  ennen  hänen  lähtöään  Niemelöil¬ 
le  "Laurin  aineenvaihdunta  oli  vilkastunut  huomattavasti,  millä 
on  suuri  merkitys  tämän  hoidon  kannalta." 

Rissanen  matkusti  Ranualle  Nimelöiden  kotiin  auttamaan 
Laurin  hoidossa  tiistaina  23.  huhtikuuta.  Omien  sanojensa  mu¬ 
kaan  hän  halusi  mennä  auttamaan.  Matkalla  lentokentältä  Nie¬ 
melöille  paljastui  kuitenkin  ikävä  yllätys:  Laurille  oli  annettu 
"minun  mielestä  puutteellista  höyryä".  Höyryn  lämpötila  on 
kuhne-opissa  "tärkeä  asia  siinä  vaiheessa,  jos  potilaan  iho  ei 
toimi". 

Rissasella  oli  ollut  jopa  höyryyn  liittyvä  ennakkoaavistus: 
"Minä  jo  kotona  tunsin  sen,  että  jotakin  on  mennyt  pieleen, 
kun  käänne  tapahtui  huonompaan  suuntaan;  aavistelin  sitä,  en 
ollut  varma.” 

Rissanen  kehui  suositelleensa  palaamista  insuliinihoitoon: 
"Taisi  olla  tiistaiaamu,  niin  harkitsin  asian  sillä  tavalla  ja  ke¬ 
hotin  vanhempia  antamaan  insuliinipiikityksen  ja  selitin  myös¬ 
kin  miksi:  Siksi,  että  lapsen  elimistö  ei  toimi  ja  sisäinen  kuume 
polttaa  elimistön;  sanoin  sen  juuri  näillä  sanoilla." 

"Sanoin  vielä  sen,  että  nämä  hoidot  eivät  auta,  koska  me 
emme  pysty  parantamaan  kaikkia  sairaita.  Kaikkia  sairauksia 
pystymme  hoitamaan,  mutta  emme  pysty  parantamaan  kaikkia. 
Mikä  merkittävää,  mikä  vaikutti  asiaan,  oli  puutteellinen  höy¬ 
ry.  Monia  tapauksia  sen  jälkeen  vastaavanlaisia  on  ilmaantunut 
ja  paranemista  ei  tapahdu",  Rissanen  puolustautui. 

Hän  myönsi  myös  osallistuneensa  24.4.  keskusteluun  siitä, 
pitäisikö  Lauri  viedä  keskussairaalaan  tarkastusta  varten.  "Mi¬ 
nä  annoin  heille  vapauden  valita.  -  -  Olen  voinut  sanoa,  että 
minun  mielestäni  ei  tarvitse  viedä  sairaalaan,  mutta  se  on  vain 
minun  mielipiteeni.” 

Samana  päivänä  Rissanen  jatkoi  kylpyjen  antamista  "  yrit¬ 
täen  käynnistää  Laurin  aineenvaihdunnan,  koska  tämän  seu¬ 
rauksena  olisi  tapahtunut  käänne  parempaan  suuntaan". 

Hän  halusi  vielä  selittää,  että  vanhemmat  tekivät  päätök¬ 
set:  "Kehotin  vanhempia  pistämään,  koska  minä  en  ole  saanut 
koululääketieteellistä  koulutusta  ja  minulla  ei  ole  oikeutta  pis¬ 
tää  minkäänlaisia  piikkejä  kehenkään,  enkä  tulisi  sitä  tekemään, 

vaikka  olisi  koulutuskin."  Edelleen,  Rissanen  kiisti  ehdottameen- 
sa  insuliinin  antamista  vain  Helmi  Niemelän  rauhoittamiseksi: 
"Sellaista  keskustelua  en  muista". 

Syyttäjän  kuulustelussa  Rissanen  sai  tilaisuuden  esitellä 
Kuhne-opin  saavutuksia:  "Tällä  hoidolla  pystytään  hoitamaan 
ja  parantamaan  kaikkia  eri  sairauksia." 

Syyttäjä  mainitsi,  että  Rissanen  oli  esitutkinnassa  puhunut 
elinvoima-käsitteestä.  Hän  kysyi  Lauri  Niemelän  elinvoimasta. 
Rissanen  vastasi,  että  Laurilla  oli  vielä  sen  verran  elinvoimaa 
jäljellä,  ja  että  hän  olisi  kestänyt  "parannuspuuskat",  jos  hoito 
olisi  annettu  oikein. 

Parannuspuuskien  vaikutusta  hän  selitti  näin:  "Hoitoon 
kuuluu  se,  että  tulee  kuumekohtauksia  ja  käydään  tavallaan 
aallonpohjassa  ja  sitten  elinvoimaa  kehittyy  lisää  ns.  paran¬ 
nuspuuskien  seurauksena.  Näin  tapahtuu,  näin  on  tapahtunut 
minulla  itselläni  ja  muilla  potilailla,  joita  olen  hoitanut." 

Sitten  Rissanen  valitti  uudelleen,  että  Niemelät  olivat  anta¬ 
neet  Laurille  vääränlaisia  kylpyjä.  Hän  kokeili  itse  oikeanläm- 
pöisellä  höyryllä  saavuttuaan  Niemelöille  23.4.  "Seurattuani  po¬ 
jan  elimistön  tilaa  tulin  siihen  tulokseen,  että  elimistön  toiminta 
ei  käynnisty  ja  että  ihohuokoset  eivät  avaudu,  että  on  liian  myö¬ 
häistä  oikeallakaan  höyryllä  saada  pojan  aineenvaihduntaa  tai 
ihoa  toimimaan.  Sen  seurauksena  pyysin  laittamaan  insuliinia." 

Lopuksi  puheenvuoron  käytti  Rissasen  avustaja  ja  liike¬ 
kumppani,  liikkeenharjoittaja  Pauli  Lehtonen.  Hän  kiisti  syyt¬ 
teen  ja  puolusteli  kuhne-hoitoa  seuraavasti: 

"Kuhnehoitoihin  nimenomaan  kuuluu  poisjohtavat  kylvyt  eli 
istumakylpy,  jakkarakylpy  sekä  höyry.  Parantavaa  hoitoa  ovat 
varsinaiset  kylvyt,  poisjohtavat  kylvyt.  Nimenomaan  se  on  huo¬ 
mioitava,  että  lääkitystä  ja  kylpyjä  ei  missään  tapauksessa  saa 
käyttää  yhtäaikaa.  Siitä  seuraa  katastrofi  lähes  poikkeuksetta 
näinkin  vakavassa  sairaudessa." 

"Kuhnehoidolla  on  parannettu  sokeritautia  Suomessaja  tällä 
vuosisadalla  aikaisemminkin  eikä  vain  pelkästään  meidän  aika¬ 
na.  -  -  Se  on  tärkeää,  että  ymmärretään,  että  tällä  hoitomene¬ 
telmällä  ei  ole  mitään  tekemistä  koululääketieteen  kanssa.  Ainoa 
yhteinen  asia  on  keho.  Koululääketieteessä  työnnetään  kehoon 
synteettisiä  myrkkyjä,  kun  taas  kuhnehoidolla  pyritään  poista¬ 
maan  kehossa  olevia  vieraita  aineita,  joista  sairaudet  johtuu.” 

"Tieteellisesti  on  tutkittu,  että  sokeritauti  johtuu  nimeno¬ 
maan  siitä, että  on  rokotettu  sekä  käytetään  lääkkeitä.  Nimeno¬ 
maan  tänä  päivänä  koululääketiede  itsekin  toteaa,  niin  diabe¬ 
tes  lisääntyy  valtavasti.  Se  on  seurausta  siitä,  että  nimenomaan 
Suomessa  rokotetaan  lapsia  valtavasti  ja  käytetään  erittäin  pal¬ 
jon  lääkkeitä.  Nämä  sairastuttaa  vanhemat,  jotka  sitten  siittä¬ 
vät  ja  synnyttävät  sairaita  lapsia." 

"Nimenomaan  veloituksetta  olemme  ja  Ritva  Rissanen  ni¬ 
menomaan  veloituksetta  on  hoitanut  satoja  ja  satoja  ihmisiä  ja 
parantanut  satoja,  satoja  ihmisiä”,  Lehtonen  päätti. 


Oikeuden  päätös 

Asianomistajien  ja  vastaajan  kuulemisen  jälkeen  oikeus  kuuli  to¬ 
distajia,  ylilääkäri  Seppo  Pöntystä  ja  Helmi  Niemelän  äitiä  Ei¬ 
la  Kuhaa. 

Pöntynen  kertoi  hoitaneensa  diabetes-potilaita  yli  20  vuot¬ 
ta,  yhteensä  200-300  potilasta.  Hän  selosti  seikkaperäisesti  so¬ 
keritaudin  syyt  ja  oireet  sekä  hoitomenetelmiä,  korostaen  erityi¬ 
sesti  insuliinin  tärkeyttä.  Pöntysen  mukaan  Niemelöillä  oli  ollut 
"ideologinen  käsitys  siitä,  että  vaihtoehtoinen  hoito  olisi  tässä 
yhteydessä  parempi".  Niemelöillä  oli  ollut  vahvoja  epäilyjä  in¬ 
suliinin  haitallisista  sivuvaikutuksista. 

Syyttäjä  kysyi  Pöntyseltä  suoraan:  Onko  teillä  tiedossanne 
yhtään  sellaista  sokeritautipotilasta,  joka  olisi  parantunut? 

Pöntynen:  Ei  ole. 

Eila  Kuha  kertoi  todistajanlausunnossaan,  että  hän  kävi  Nie¬ 
melöillä  Laurin  syntymäpäivänä  (siis  kuolinpäivänä).  "Kun 
mentiin  sinne,  niin  sinne  oli  tullut  tämä  hoitaja  ja  ne  sanoi, 
että  se  on  hoitamassa  juuri,  että  Laurin  luo  ei  nyt  saa  mennä.  - 
-  Sitten  tämä  hoitaja  lähti  käymään  vessassa,  niin  minä  menin 
sinne  huoneeseen.  Minä  näin  heti,  että  Lauri  on  tajuton.  Silmät 
pyöri  vaan  päässä  että  valkuaiset  näkyi  ja  mitään  se  ei  tajun¬ 
nut,  vaikka  minä  mitä  sanoin  ja  kysyin  siltä.  Sitten  tuli  Ritva 
(Rissanen)  siihen,  ja  sanoi  että  Lauri  vain  nukkuu  sitä  paranta¬ 
vaa  unta,  että  kyllä  se  siitä  vielä  paranee." 

Lehtonen  halusi  tietää,  miksi  Kuha  ei  tehnyt  mitään,  jos  poi¬ 
ka  hänen  mielestään  oli  niin  huonossa  kunnossa.  Kuha  vastasi, 

että  hänen  teki  niin  pahaa,  että  hän  ei  osannut  muuta  kuin  it¬ 
keä.  "Minulla  vain  tuli  mieleen,  että  Lauri  on  jo  niinkuin  kuo- 
lut.  Kun  minä  lähdin  kotiin  isän  kanssa,  odotin,  että  koska  soi¬ 
tetaan,  että  se  on  kuollut." 

Syyttäjä  Markku  Kynsilehto  vaati  loppupuheenvuorossaan 
Rissaselle  rangaistusta.  Hän  kiinnitti  huomiota  mm.  siihen,  et¬ 
tä  vaikka  Rissanen  on  vakuutellut  kuhnehoidon  etuja  ja  että  sil¬ 
lä  voidaan  sokeritauti  parantaa,  niin  hän  ei  kuitenkaan  lopulta 
uskonut  siihen,  koska  kehotti  tai  suositteli  insuliinipiikin  anta¬ 
mista  Lauri  Niemelälle  havaittuaan  ettei  mikään  enää  auta. 

Rissanen  toisti  loppupuheenvuorossaan  kuhne-hoidon  va¬ 
paaehtoisuutta  ja  kiisti  syyttäjän  epäilykset  siitä  ettei  hän  mu¬ 
ka  uskoisi  sen  tehoon:  "Päinvastoin  tähän  hoitoon  jos  mihinkä 
minä  uskon.  Päinvastoin  minä  en  usko  koululääketieteeseen  en¬ 
kä  sen  menetelmiin.  -  -  Kenties  pieni  virhe  hoidossa  on  saanut 
tämän  aikaiseksi  ja  muuttanut  tilanteen  niin,  että  sitä  ei  voitu 
enää  kylvyillä  saada  korjatuksi." 

Myös  Lehtonen  piti  loppupuheenvuoron.  Hän  korosti  sitä, 
että  Laurin  vanhemilla  oli  kielteinen  suhtautuminen  koululää¬ 
ketieteeseen.  "Korostan,  että  erittäin  negatiivinen  suhtautumi¬ 
nen.  Se,  että  se  on  muuttunut,  niin  senhän  jokainen  ymmärtää. 
-  -  se  on  nimenomaan  puolustautumista.  Se  on  sellainen  meka¬ 
nismi  mikä  syntyy  kenelle  tahansa,  jolla  ei  ole  tietoisuus  laajen¬ 
tunut  ja  ei  ymmärrä  mitä  se  tarkoittaa." 

Rissasen  vankeusrangaistusta  Rovaniemen  kihlakunnanoi¬ 
keus  perusteli  seuraavasti.  "Kihlakunnanoikeus  on  ottanut 
huomioon  koventavana  tekijänä  Rissasen  menettelyn  kestoajan. 
Lauri  Niemelä  olisi  voitu  pelastaa,  jos  Rissanen  olisi  9.3.  ja 
24.4.1991  välisenä  aikana  toiminut  hänen  insuliinin  käyttönsä 
tai  sairaalahoitoon  toimittamisen  edistämiseksi.  Rissanen  olisi 
voinut  tuona  mainittuna  aikana  milloin  vain  katkaista  tapahtu¬ 
mainkulun,  joka  johti  Lauri  Niemelän  kuolemaan." 

Filosofinen  silmänkääntäjä 

Paul  Daniels  Michael  Hutchinsonin  haastateltavana 


Käännös:  Ilkka  Tuomi 


"Se  on  huijausta.  Sorminäppäryyttä!",  huudahti  Paul  Daniels, 
kun  Grenada-TV  näytti  hänelle  taltioinnin  Filippiinien  psyyk¬ 
kisistä  kirurgeista.  Oli  70-luvun  alku.  TV-yhtiön  edustajat  ker¬ 
toivat  tarkkailleensa  kirurgia.  "Mutta  minä  tarkkailin  hänen 
apulaistaan",  Daniels  vastasi. 

Mukana  ollut  johtava  spiritualisti  seisoi  Danielsin  vieressä. 
"Ei,  tässä  ei  ole  kysymys  mistään  huijauksesta."  "Mutta  sen¬ 
hän  pystyy  näkemään",  Daniels  yritti  sanoa.  Turhaan.  Spir- 
tualisti  piti  päänsä. 

Nykyisin  Paul  Daniels  on  tunnettu  taikuri.  Hänellä  on  taka¬ 
naan  kaksitoista  televisiosarjaa  ja  lukuisia  erikoisohjelmia.  Kun 
menin  haastattelemaan  häntä  The  Skeptic  -lehteä  varten,  tiesin 
hänen  aiemmista  haastatteluistaan,  että  hän  on  suorasanainen 
uskonnon  ja  moraalin  (sanan  laajimmassa  merkityksessä)  kom¬ 
mentoija.  Tarkoitukseni  oli  saada  selville  hänen  mielipiteensä 
psyykikoista  ja  parapsykologisesta  tutkimuksesta,  ja  siitä  oliko 
hän  itse  aikanaan  uskonut  yliluonnolliseen.  Hän  vastasi  kysy¬ 
myksiini  innokkaasti. 

"Nuorena  pohjois-englantilaisena  pojankloppina  uskoin,  et¬ 
tä  todennäköisesti  on  mahdollista,  että  ihmiset  pystyvät  välittä¬ 
mään  ajatusaaltoja.  Mystiikan  harrastajana  ajattelin,  että  luon¬ 
nollinen  seuraus  ajatusaaltojen  olemassaolosta  olisi  telekinesia. 
Minulla  oli  tapana  istua  tuntikausia  pöydän  ääressä  yrittämäs¬ 
sä  ping-pong  pallon  siirtämistä  pöydän  laidalta  toiselle.  Vasta 


18 


SKEPTIKKO  14,  kevät  1992 


kun  minulla  oli  varaa  ostaa  enemmän  ja  monipuolisempia  kir¬ 
joja,  ajatteluni  muuttui  loogisemmaksi  ja  minusta  tuli  parempi 
havaintojen  tekijä." 

Tämä  laajempi  kirjakokoelma  sisälsi  kirjoja  entisajan  taiku¬ 
reista  ja  itse  taikuuden  historiasta.  "Taikuudesta  silmänkään- 
tämisen  merkityksessä",  Daniels  selventää. 

"Viime  vuosisadalla  Robert  Houdin  totesi,  että  silmänkään- 
täjä  on  näyttelijä,  joka  esittää  taikurin  roolia:  taikuuden  teki¬ 
jää,  jonka  taikamaailma  on  tarujen,  satujen  ja  unien  valtakun¬ 
taa.  Tajusin,  että  uskonto  on  joukko  sääntöjä,  joiden  mukaan 
yhteiskunta  elää  ja  jota  pyörittää  joukko  ihmisiä,  jotka  tekevät 
taikurin  temppuja." 

"Muuan  egyptiläinen  opas  selitti  minulle,  että  Tutankhamon 
on  lause:  kuningas  Tut,  auringonjumalan  poika.  Siihen  aikaan 
kuninkaita,  faaraoita  ja  uskonnollisia  johtajia  yleisesti  kutsut¬ 
tiin  'jumalan  pojiksi',  ja  usein  heidän  sanottiin  olevan  neitsees- 
täsyntyneitä.  Silloin  ajattelin,  että  miksei  minulle  ole  kerrottu 
tätä  koulussa." 

"Primitiivisessä  yhteiskunnassa  voi  olla  tarpeen  mystinen 
pelko,  jolla  lapset  pidetään  kurissa.  Uskon,  että  nykyisin  heille 
voisi  kertoa,  miksi  sääntöjä  on  hyvä  noudattaa,  ja  että  jos  niitä 
ei  noudata  monet  joutuvat  kärsimään.  Olisin  todella  tyytyväi¬ 
nen,  jos  kaikista  koulusta  lopetettaisiin  uskonnon  opetus.  Maail¬ 
man  olisi  jo  aika  kasvaa  aikuiseksi.  Mikäli  ihmiset  haluavat  us¬ 
kontoa,  heidän  pitäisi  tajoilla  sitä  lapsilleen  viikonloppuisin." 

Nämä  ovat  vahvoja  lausuntoja,  ja  ne  tulevat  -  yllättäen  - 
mieheltä,  joka  kerran  oli  metodistien  maallikkosaarnaaja. 


Uri  on  loistava  shovvmies 

Ehkä  yhtä  yllättäen  Paul  Daniels  on  myötämielinen  Uri  Gelle- 
rille.  Humanist  News  -  lehti  siteerasi  kerran  Danielsia  todeten, 
ettei  hän  välitä  vaikka  Uri  kiipeääkin  lavalle  ja  tekee  temppun¬ 
sa,  lisäten,  että  Uri  "on  mukava  kaveri". 

"Uri  on  mielenkiintoinen.  Seuraavassa  The  Best  of  Magic  - 
sarjassa  hän  tulee  esille  ja  tekee  taikatempun.  Temppu  on  sa¬ 
mantapainen  kuin  se,  jonka  teimme  muutama  vuosi  sitten,  jos¬ 
sa  kello  laitetaan  käyntiin  ja  kellon  tikittäessä  puuhataan  tiet¬ 
tyjä  asioita,  ja  sitten  kello  siirtyy  ajassa  sen  verran  taaksepäin 
kuin  puuhaminen  on  kestänyt.  Me  esimerkiksi  keitimme  vet¬ 
tä,  ja  vaikka  vesi  on  kiehunut,  kaadat  sen  kätesi  päälle  ja  se 
on  taas  kylmää.  Outoa  kyllä,  huhujen  mukaan  Urin  paranor¬ 
maaleista  kyvyistä  huolimatta  koko  homma  meni  mönkään  ja 
se  piti  järjestellä  uudelleen  verhon  takana.  Mutta  hän  on  lois¬ 
tava  shovvmies." 

"En  tiedä  mihin  raja  pitäisi  vetää.  Tarkoitan,  että  jos  ihmi¬ 
set  sanovat  hänen  olevan  huijari,  niin  missä  määrin  hän  on  sitä? 
Ketä  hän  on  huiputtanut?  Hänellä  on  viihdearvoa,  mutta  käsit¬ 
tääkseni  hänellä  ei  ole  paranormaaleja  kykyjä  edes  alkajaisiksi. 
En  usko,  että  hän  pystyy  taivuttamaan  metallia  ajatusaalloilla 

-  tai  tekemään  mitään  muutakaan  ajatusaalloilla.  Hän  on  hy¬ 
vä  viihdyttäjä,  jos  se  sinulle  riittää.  Itse  asiassa  hän  nykyisin 
osallistuu  silloin  tällöin  taikureiden  kokouksiin  ja  David  Berg- 
las,  Magic  Circlen  puheenjohtaja,  on  hänen  hyvä  ystävänsä." 

Danels  laittoi  kerran  konekirjoittajan  kopioinaan  tähtimerk- 
kien  tiedot,  mutta  vaihtoi  otsikot.  "Usein  kävi  niin,  että  ihmi¬ 
set  kysyivät  kutsuilla  minulta:  'Mikä  on  sinun  tähtimerkkisi?' 
Vastasin,  että  onpa  hauska  kun  satuit  kysymään,  olen  juuri  te¬ 
kemässä  kirjaa  aiheesta.  Näytin  heille  tekstin,  jossa  oli  heidän 
tähtimerkkinsä  ja  he  sanoivat,  että  'kyllä,  minä  se  olen'." 

Hän  nauroi.  "Kun  kerroin,  mitä  olin  tehnyt,  moni  ystävyys 
loppui  lyhyeen..." 

Mutta  miksi  niin  monet  ihmiset  tuntuvat  tarvitsevan  us¬ 
koa  yliluonnolliseen?  "Luulen,  että  syynä  on  huono  koulutus 

-  HUONO,  isoilla  kirjaimilla.  Ihmisillä  on  tarve  mystiikkaan. 
Heiltä  on  jäänyt  huomaamatta,  että  se,  mitä  olet,  on  ihmeel¬ 
listä.  Juuri  se  mitä  olet,  ilman  mitään  ylimääräisiä  vaikutuk¬ 
sia.  Se  mitä  olet  itsessäsi  on  yksinkertaisesti  täysin  uskoma¬ 
tonta.  Silti  ihmiset  istuvat  television  ääressä  katsomassa  David 
Attenboroughia,  joka  kertoo  jostain  omituisesta  eläimestä,  joka 
on  kehittänyt  itselleen  silmät,  jolla  se  näkee  pimeässä.  Ja  he 
huokailevat:  'eikös  olekin  ihmeellistä'.  Heiltä  jää  huomaamat¬ 
ta  se  tosiasia,  että  olio  joka  televisiota  katselee  on  ajattelunsa, 

liikkumisensa  ja  aistimisensa  suhteen  eläimistä  kehittynein.  Sil¬ 
ti  he  etsivät  elämäänsä  mystiikkaa.  Juuri  se  saa  minut  hyppi¬ 
mään  seinille." 

"Kukaan  ei  oikeastaan  markkinoi  ihmistä  itsenään,  omana 
tarkoituksenaan  ja  päämääränään.  Paitsi  ehkä  humanistit,  jos¬ 
sain  määrin.  Mutta  varsinaisesta  markkinoinnista  ei  humanis¬ 
tienkaan  osalta  voi  puhua.  He  eivät  kulje  kansan  keskuudessa, 
julista  sanomaansa  lehtien  palstoilla,  tai  tuppaudu  televisio-oh¬ 
jelmiin.  Ehkä  vastaus  yliluonnolliseen  on  suunnaton  määrä  käy¬ 
tännön  todistuksia  siitä,  mitä  me  olemme,  ja  mihin  me  pystym¬ 
me.  Mitä  me  voimme  ryhmänä  saada  aikaan,  ilman  paranor¬ 
maaleja  voimia.” 

"Vaikka  ei  olekaan  vaikea  löytää  skeptisiä  kirjoja,  ihmiset  ei¬ 
vät  yleensä  löydä  niitä  tiedotusvälineiden  kautta.  On  surullista, 
että  ne  kirjoittajat,  jotka  sanovat  'älkää  viitsikö!  tämähän  on 
höpötystä',  eivät  saa  juurikaan  julkisuutta.  Ja  kun  he  saavat, 
heitä  pidetään  konnina.  Kun  Doris  Stokes  kuoli,  sain  puhelin¬ 
soiton  lehdistöltä,  ja  kerroin,  että  se  oli  ollut  höpötystä  ennen 
hänen  kuolemaansa  ja  että  se  oli  edelleen  sitä.  Jouduin  aikamoi¬ 
sen  hyökkäyksen  kohteeksi  lehdistössä,  joka  väitti,  etten  tehnyt 
asialle  mitään  Stokesin  eläessä.  Itseasiassa  tein  -  jokaisen  mah¬ 
dollisen  tilaisuuden  tullen.  Niin  minusta  tuli  konna  vaikka  ker¬ 
roin  ainoastaan  totuuden." 

"Luulen,  ettäjuuri  tässä  on  ihmisluonnon  todellinen  omitui¬ 
suus.  Se  on  omituista,  vaikkakin  ymmärrettävää.  Lienee  kui¬ 
tenkin  totta,  vai  kuinka,  että  suurin  osa  ihmistä  tulee  aina  ole¬ 
maan  osattomia,  suhteellisesti  ottaen.  Juuri  osattomat  tarvitse¬ 
vat  mystiikkaa.  Joukkoviestimet  tulevat  siksi  aina  edistämään 
mystiikkaa.” 

Ne  televisio-ohjelmien  tekijät,  jotka  tekevät  skeptisiä  ohjel¬ 
mia,  tekevät  asiat  väärin  päin.  Ihmiset  vaihtavat  kanavalta  toi¬ 
selle,  ja  katsojatutkimukset  näyttävät,  miten  monta  minuuttia 
ohjelman  alusta  kanava  vaihdetaan.  (Tutkimukset  osoittavat, 
että  Paul  Danielsin  taikashow  pitää  katsojat  kanavalla  pitem¬ 
pään  kuin  useimmat  ohjelmat.) 

"Ohjelmantekijöiden  pitäisi  heti  aluksi  sanoa:  'Nyt  tulette 
näkemään  ohjelman,  jossa  näytetään,  miten  nämä  ihmiset  teitä 
huijaavat  ja  kuinka  he  käyttävät  teidän  tunteitanne  hyväkseen. 
Nämä  ihmiset  ovat  huijareita.’  Tämä  heidän  pitäisi  sanoa  heti 

kärkeen,  mutta  he  eivät  tee  sitä.  Poikkeuksetta  ohjelmat  esit¬ 
televät  huijarit  aitoina  ihmeentekijöinä,  ja  vasta  lopuksi  paljas¬ 
tavat  temput.  Mutta  paljastus  tulee  ohjelman  väärässä  päässä. 
Siihen  mennessä  ohjelmantekijät  ovat  jo  onnistuneet  vakuutta¬ 
maan  suurimman  osan  yleisöstä.  He  vaihtavat  kanavaa  ja  ajat- 
televat:  'Jaaha,  taas  yksi  selvännäkijä,  nehän  me  jo  tiedetään.'” 

Daniels  ottaa  pöydältä  yhden  The  Skeptic-lehden  numeron. 
"  Tämä  sana  Skeptikko,  se  ajaa  pois  monia  niistä  ihmisistä,  joi¬ 
hin  yritätte  vaikuttaa.  Saisinko  ehdottaa,  että  vaihtaisitte  leh¬ 
den  nimeksi  Yliluonnollinen?,  kysymysmerkin  kanssa?" 


Tukea  Randille 

Muutaman  viime  vuoden  Daniels  on  käyttänyt  kaksi  päivää  vii¬ 
kossa  kehittäen  ja  markkinoiden  nopeaa  kielenopiskelumenetel- 
mää,  joka  käyttää  antiikin  Kreikasta  tunnettua  muistamistek- 
niikkaa.  Kursseja  on  jo  ranskasta,  saksasta,  italiasta  ja  espanjas¬ 
ta.  Järjestelmäänsä  käyttäen  Daniels  oppi  viikossa  tarpeeksi  es¬ 
panjaa  pitääkseen  esityksensä  espanjankieliselle  yleisölle.  Por¬ 
tugalinkieli  on  juuri  valmistumassa  ja  seuraavaksi  on  vuoros¬ 
sa  japani. 

"Japaninkieli  on  osoittautunut  erittäin  mielenkiintoiseksi. 
Se  on  erilaista,  ei  siksi,  että  se  kuulostaisi  erilaiselta,  vaan  siksi, 
että  sitä  puhutaan  eri  tavalla.  Mutta  se  on  mainiota.  Japani¬ 
laisten  on  hyvin  vaikea  selittää  sitä  minulle." 

Daniels  on  vahva  James  Randin  työn  tukija.  "Se  on  jotain 
mikä  oli  todella  tehtävä.  Luulen,  että  hän  on  eläessään  tehnyt 
enemmän  kuin  kukaan  ihmisten  tietoisuuden  herättämiseksi  - 
varmasti  ainakin  Amerikassa.  Surullisinta  on,  ettei  Randi  enää 
ole  nuori,  ja  että  hän  ei  tee  tätä  joka  päivä,  aina  uusiutuvalle 
yleisölle.  Nämä  asiat  pitäisi  opettaa  koulussa.  Randin  työstä 
pitäisi  kertoa  siinä  missä  Shakespearen  teoksistakin.  Se  on  yhtä 
tärkeätä  elämänlaadun  kannalta  kuin  taide  ja  kirjallisuuskin." 

Useiden  vuosien  ajan  Daniels  teki  taikashovvn  ja  Joulun  eri- 
koislähetyksen  lisäksi  erityisen  Hallovveen  shown,  jonka  tekemi¬ 
sestä  hän  piti.  Vuonna  1990  BBC  suostui  tekemään  Halloween- 
specialin  vain,  mikäli  se  olisi  tehty  Danielsin  uuden  taikasar- 

jän  keskellä.  Kahden  televisio-ohjelman  tekeminen  peräkkäisinä 
päivinä  olisi  tiennyt  suunnatonta  henkistä  ja  fyysistä  rasitusta. 

"Minusta  on  omituista,  että  tässä  on  organisaatio,  jolla  on 
-  niin  voidaan  ainakin  väittää  -  varsin  hyvä  taikuri.  Ja  Hallo- 
ween  on  mystinen  ilta.  Eivätkä  he  käytä  tilaisuutta.  Minusta 
se  on  virhe.  Ohjelmarunkoa  on  muutenkin  aivan  tarpeeksi  vai¬ 
kea  rakentaa  ja  tässä  olisi  melkeinpä  ilmainen  lahja.  Huvitta- 
vinta  oli,  että  muuan  BBC:n  radiotuottaja  soitti  managerilleni 
ja  olisi  halunnut  minut  ohjelmaansa  tekemään  ihmettä.  Mer- 
vyn  kertoi,  etten  ollut  vapaana  juuri  sinä  iltana,  mutta  voisin 
päästä  seuraavalla  viikolla.  'Voi, ei!',  valitti  radiotuottaja.  Te 
ette  ymmärrä.  Nythän  on  Hallovveen.  Tänäänhän  juuri  heidän 
voimansa  ovat  suurimmillaan,  eivätkö  olekin?'  Se  oli  siis  BBC:n 
tuottaja  vuonna  1989.  Siis  todella!  Tänä  päivänä  ja  aikana  hän 
uskoo,  että  minun  taitoni  ovat  suurimmillaan  juuri  tiettynä  päi¬ 
vänä  vuodesta!" 

"Jotkut  psyykikot  väittävät,  että  minulla  on  negatiivinen 
asenne.  Minä  olen  kuitenkin  ammattitaikuri,  joka  on  rakasta¬ 
nut  taikuutta  yksitoistavuotiaasta  asti.  Kaikkein  eniten  haluai¬ 
sin  tavata  jonkun,  joka  todella  pystyy  siihen.  Tämä  on  minun 
harrastukseni  ja  elämäni.  Jos  pystyisin  löytämään  jonkun,  joka 
todella  pystyisi  taikuuteen  -  joka  todella  kykenisi  taivuttamaan 
metallia  -  laittaisin  hänet  oitis  televisio-ohjelmaani." 

"Toisaalta,  jos  sinulla  olisi  tällaisia  kykyjä,  haluaisitko  ku¬ 
luttaa  elämäsi  taivuttamalla  lusikoita?  Kun  minua  väitetään 
negatiiviseksi,  se  on  vitsi.  Minä  haluan  nähdä  todellisen  psyy- 
kikon;  todellisen  kummituksen.  Olisin  jopa  valmis  maksamaan 
siitä.  Vielä  nytkin,  kun  minulla  on  kaikki  nämä  päässäni  ole¬ 
vat  tiedot  ja  kokemukset,  haluasin  todella  tavata  sellaisen.  Kai 
sinäkin  haluaisit?" 


Alkuperäinen  artikkeli:  The  Skeptic,  Voi.  5  Number  1,  Janua- 
ry/February  1991. 

Fantasiaa,  fiktiota,  faktaa 

Veli  Toukomies 


Intian  skeptikoiden  johtomies,  ihmeiden  paljastajaja  matkasaar¬ 
naaja  B.  Premanand  vieraili  huhtikuun  alussa  Helsingissä  Skep¬ 
sis  ry:n  vieraana.  Hän  esiintyi  Helsingin  yliopiston  suuressajuh- 
lasalissa  4.4.1992  noin  400  kuulijalle. 

Premanand  esitti  parikymmentä  ihmemiesten  (god-men) 
temppua  ja  paljasti  miten  ne  tehdään.  Mukana  olivat  mm.  kie¬ 
len  lävistäminen  metallipiikillä,  veden  muuttaminen  viiniksi  ja 
pyhän  tuhkan  luominen  tyhjästä.  Esitys  sai  skeptisen  teologin 
mietteliääksi. 

Premanandin  viitekehyksenä  ja  toimintaympäristönä  on  ns. 
ei- kri  sti  1 1  i  n  en  maailma,  joka  sijaitsee  Euroopasta  katsottuna  lä¬ 
hinnä  idässä  ja  etelässä.  Kristillisessä  maailmassa  on  totuttu 
kahtiajakoon:  A-luokassa  on  kristinusko,  kirkot  ja  niiden  hoita¬ 
ma  uskonnonopetus,  B-luokassa  ei-kristilliset  uskonnot  ja  mm. 
kouluissa  annettava  elämänkatsomustiedon  opetus. 

Fundamentalistinen  kristinuskon  perinne  nimittää  ei-  kristil¬ 
lisiä  uskontoja  mielellään  pakanauskonnoiksi,  liberaalimpi  perin¬ 
ne  hyväksyy  livemmän  ilmaisun  'muut  uskonnot'.  Aäriliberaa- 
leja  kristinuskon  tulkintoja  lukuunottamatta  yleinen  kristinus¬ 
kon  katsomus  on  kuitenkin,  että  kristinusko  edustaa  olennaisesti 
korkeampaa  käsitystä  Jumalasta,  elämästä,  luonnosta  ja  ihmi¬ 
sestä.  Vain  kristinuskolla  on  kristittyjen  mielestä  ns.  erityinen 
ilmoitus  Jeesuksessa,  Jumalan  pojassa;  muut  (pakana)uskonnot 
jäävät  ns.  yleisen  ilmoituksen  asteelle. 

Ihmeet  voi  samaan  tapaan  luokitella  kahtia.  Toisaalla  ovat 
alemman  tason  ihmeet,  jotka  fundamentalistikristittyjen  mieles¬ 
tä  ovat  Jumalan  vastustajan  saatanan  aikaansaannoksia:  spiri¬ 
tismi,  henkiparannus,  astrologia,  yleensä  paranormaalit  ilmiöt. 
Toisaalla  ovat  kehittyneemmän,  puhtaamman,  jumalallisemman 

tason  ihmeet:  erityisesti  Raamatussa  kerrotut  ja  siellä  erityises¬ 
ti  Jeesuksen  tekemiksi  kerrotut  ihmeet,  mutta  myös  nykyaikana 
tapahtuvat  ns.  Pyhän  Hengen  aikaansaamat  ihmeet,  esimerkik¬ 
si  sairaiden  parantumiset  ja  profetiat. 

Tästä  perinteisestä  kristillisestä  viitekehyksestä  lähtien  on  it¬ 
se  asiassa  varsin  helppo  yhtyä  Premanandin  peruskritiikkiin  in¬ 
tialaisia  ihmeidentekijöitä  ja  muita  jumalihmisiä  (godmen)  vas¬ 
taan.  Hehän  ovat  pakanoita,  ainoastaan  yleisen  ilmoituksen  va¬ 
rassa  hapuilevia  ihmisiä,  joilta  ei  voikaan  odottaamuuta  kuin  jo¬ 
ko  silkkaa  petkutusta  tai  Jumalan  vastaisten  pimeyden  voimien 
aikaansaamia  pahoja  ihmetekoja.  Neulan  työntäminen  veret¬ 
tömästi  kielen  läpi,  lasimurskan  syöminen,  hiilillä  kävely,  ihon 
polttaminen  liekillä  ilman  vahinkoa,  sydämen  pysäyttäminen, 
tuhkan  luominen  tyhjästä  -  kaikki  ne  ovat  vain  esimerkkejä  ei- 
kristillisestä  harhailusta. 

Siinäkö  oli  Premanandin  vierailun  koko  anti?  Eikö  hänen 
kritiikkinsä  kohdistunut  millään  merkittävällä  tavalla  yhtä  hy¬ 
vin  myös  kristinuskon  piirissä  presentoituihin  ihmeisiin?  Kyl¬ 
lä  kohdistui. 

Premanand  esitti  myös  veden  muuttamisen  viiniksi  ja  näyt¬ 
ti,  miten  pieni  määrä  leipää  saadaan  riittämään  suurelle  joukol¬ 
le.  Hän  kertoi  myös  veden  päällä  kävelemisen  ihmeestä.  Näis¬ 
sä  esimerkeissä  lähestytään  jo  Raamatun  ihmeitä.  Listaa  voi¬ 
si  jatkaa:  sairaiden  parantaminen,  kuolleiden  herättäminen  eli 
ylösnousemuksen  ihme,  luominen  tyhjästä...  Kuuluvatko  nämä 
raamatulliset  ihmeet,  menneet  ja  tulevat,  todella  johonkin  aivan 
toiseen,  varmempaan,  luotettavampaan  kategoriaan? 

Mielestäni  nyt  esillä  olevaan  asiaan  voi  tuoda  selkeyttä  seu- 
raava  kolmijako: 

1 .  Faktaihmeitä  ovat  paranormaalit  ilmiöt,  jotka  ovat  todella  ta¬ 
pahtuneet.  Onko  sellaisia?  Sekä  ei-kristitty  guru  että  kristitty 
fundamentalisti  vastaavat  myöntävästi,  vaikka  heidän  esimerk¬ 
kinsä  eroavat  toisistaan.  Jälkimmäiselle  ovat  kiistattomia  fak¬ 
toja  Raamatun  ihmeet,  erityisesti  Jeesuksen  ihmeteot  ja  myös 
'aidot'  jumalalliset  nykypäivän  ihmeet. 

2.  Fiktioi  h  meitä  ovat  paranormaalit  ilmiöt,  joiden  ajatellaan 
voivan  tapahtua,  mutta  joilta  puuttuu  näyttö.  Liberaali  kristit¬ 
ty  hyväksyy  periaatteessa  tämän  tulkinnan  myös  Raamatun  ja 
Jeesuksen  ihmeisiin  nähden,  toisin  sanoen  ne  ihmeet  ovat  sym¬ 
bolisessa  mielessä  totta;  ne  edustavat  uskonnollista  mutta  eivät 
tieteellistä  totuutta.  Fundamentalisti  hylkää  tämän  tulkinnan. 

3.  Fantasiaihmeitä  ovat  paranormaalit  ilmiöt,  jotka  tapahtu¬ 
vat  yksinomaan  ihmisten  ajatus-  ja  ideamaailmassa,  ilman  min¬ 
käänlaista  yhteyttä  reaalimaailmaan.  Jumala  ja  ihmeet  (ihmet¬ 
tely)  kuuluvat  aatteiden  ja  elämänfilosofioiden  piiriin,  ja  niillä 
voi  olla  huomattavakin  kulttuurihistoriallinen  merkitys.  Eihän 
esimerkiksi  länsimaista  ajattelua  voi  ymmärtää  ilman  että  tun¬ 
tee  kristinuskoa.  Siksi  voi  tiettyyn  rajaan  asti  ymmärtää  uskon- 
nonopetusvaatimuksiakin.  Tosin  yhtä  vankat  eväät  maailman¬ 
katsomukselle  voidaan  antaa  myös  elämänkatsomustiedon  avul¬ 
la.  Jumalaan  uskomaton  ihminen  voi  olla  samalla  katsomuksel¬ 
lisella,  siveellisellä  tasolla  kuin  uskovakin.  Periaatteen  toteutu¬ 
minen  käytännössä  riippuu  yksilöistä. 

Minun  mielestäni  Premanandin  luento  oli  syvällisempi  aja¬ 
tusten  herättäjä  kuin  vain  ohikiitävä  hetki,  jolloin  saattoi  'tois¬ 
ten  kristittyjen'  kanssa  luvan  perästä  naureskella  pimeästä  paka¬ 
nuudesta  kumpuaville  näennäisihmeille.  Premanandin  kritiikki 
kohdistui  yhtä  hyvin  aidoiksi  väitettyihin  kristillisiin  ihmeisiin 
historiassa  ja  nykyajassa. 

Onko  siis  ihmeitä?  Agnostikko  ja  skeptikko  sanonee  vain: 
fantasiaihmeitä  on.  Jos  joku  tarvitsee  niitä  elämänfilosofian¬ 
sa  rakennuspuiksi,  se  on  kunnioitettavaa.  Jos  joku  töineen  sel¬ 
viää  ilman  minkään  kategorian  ihmeitä,  se  on  yhtä  lailla  kun¬ 
nioitettavaa. 

Kuka  pelkää  numeroita? 


John  Allen  Paulas:  Numerotaidottomuus.  Art  House,  1992 


Pekka  J.  Alestalo 


Ei  ole  mikään  ihme,  että  aikojen  saatossa  ja  kohtalon  heitellessä 
lukuisia  yhteensattumia  tapahtuu  ihan  itsestään.  -  Plutarkhos 


Suomenkielistä,  pseudotieteisiin  kriittisesti  suhtautuva  kirjalli¬ 
suutta  on  tarjolla  harmittavan  vähän.  Tervetullut  lisä  pieneen 
joukkoon  onkin  yhdysvaltalaisen  matematiikan  profesorin  John 
Allen  Paulosin  'Numerotaidottomuus',  joka  on  parissa  vuodes¬ 
sa  ehditty  kääntään  useille  kielille.  Nyt  tarkasteltavana  olevan 
suomennoksen  on  tehnut  Klaus  Vala,  joka  tunnetaan  matemaa- 
tikkopiirien  ulkopuolellakin  sekä  omista  kirjoituksistaan  että  ai¬ 
kaisemmista  tietokirjakäännöksistään. 

Vaikkei  Paulosin  kirjan  nimestä  heti  arvaakaan,  siinä  käsi¬ 
tellään  varsin  paljon  pseudotieteitä  ja  erityisesti  numerotaido- 
tomuuden  vaikutusta  näiden  oppien  syntyyn.  Kirja  jakaantuu 
viiteen  lukuun,  joista  ensimmäisessä  tarkastellaan  esimerkkejä 
ja  lähtökohtia  aiheeseen.  Toinen  luku  käsittelee  todennäköi¬ 
syyttä  ja  sattumaa,  ja  kolmas  luku  pseudotieteitä.  Neljäs  lu¬ 
ku  pohdiskeleenumerotaidottomuuden  syitä  ja  viimeisessä  tar¬ 
kastellaan  tilastojen  käyttöä  yhteiskunnan  eri  toiminnoissa. 

Numerotaidottomuuden  osa-alueista  kirjassa  korostetaan  kol¬ 
mea:  vaikeutta  mieltää  suuria  lukuja,  todennäköisyyden  ja  sat¬ 
tuman  väärin  ymmärtämistä  sekä  tilastojen  väärinkäyttöä.  Mi¬ 
käli  seuraavat  kirjasta  poimitut  esimerkit  eivät  ole  lukijalle  en¬ 
nalta  tuttuja,  se  ei  tarkoita  sitä,  että  lukija  olisi  numerotaido- 
ton  (  muuten  joutuisin  itsekin  tunnustamaan  kuuluvani  jouk- 

kon).  Numerotaitoisuuden  merkkinä  voi  sen  sijaan  pitää  sitä, 
että  uskaltaa  itse  arvioimaan  vastaan  tulevia  lukuarvoja. 

Vaikka  todennäköisyyslaskenta  perustuukin  tavalliseen  maa- 
laisjärkeen,  se  ei  valitettavasti  tarkoita  sitä,  että  sen  soveltami¬ 
nen  olisi  aina  helppoa,  ja  joskus  laskennan  tulokset  saattavat 
tuntua  kovin  ihmeellisiltä.  Jos  esimerkiksi  kootaan  yhteen  23 
ihmistä,  joukossa  on  todennäköisyydellä  0,5  ainakin  kaksi,  joil¬ 
la  on  sama  syntymäpäivä.  Useimpien  ensimmäinen  arvaus  oli¬ 
si  varmasti,  että  siihen  tarvittaisiin  vähintään  183  ihmistä.  Jos 
sen  sijaan  kiinnitetään  jokin  tietty  päivä,  vaikkapa  23.  touko¬ 
kuuta,  niin  tarvitaan  253  satunnaisesti  valittua  ihmistä,  jotta 
todennäköisyydellä  0,5  ainakin  yksi  heistä  olisi  syntynyt  kysei¬ 
senä  päivänä. 

Todennäköisyyksien  ymmärtämiseen  liittyy  myös  kyky  ar¬ 
vioida  yhteensattumien  lukuisuutta.  Jos  oletamme,  että  jokai¬ 
nen  suomalainen  tuntee  1  500  ihmistä,  jotka  ovat  tasaisesti  ja¬ 
kautuneet  ympäri  maata,  niin  silloin  kahdella  umpimähkään  va¬ 
litulla  suomalaisella  on  ainakin  yksi  yhteinen  tuttava  todennä¬ 
köisyydellä  0,45.  Tämä  esimerkki  kuvaa  hyvinmyös  niitä  vai¬ 
keuksia,  joita  kohdataan  todennäköisyyksiä  laskettaessa.  Esi¬ 
merkiksi  1  500  tuttavan  antaminen  jokaiselle  suomalaiselle  saat¬ 
taa  olla  optimistisesti  arvioitu,  ja  yleensä  useimmat  tuttavat 
asuvat  samalla  paikkakunnalla.  Jos  kuitenkin  halutaan  nopeas¬ 
ti  arvioida  joitakin  todennäköisyyksiä,  vaivautumatta  kaikkien 
yksityiskohtien  vaikutusten  tutkimiseen,  on  tehtävä  tiettyjä  yk¬ 
sinkertaistuksia,  joiden  oikeutusta  voi  jokainen  mietiskellä. 

Pseudotieteitä  Allen  sivuaa  monessakin  kirjan  kohdassa, 
mutta  erityisesti  omassa  luvussaan.  Esitys  ei  pyri  olemaan  kat¬ 
tava:  Paulos  tarkastelee  numerotaidottomuuden  ja  pseudotietei¬ 
den  välisiä  yhteyksiä  lähinnä  esimerkkitapausten  valossa.  Pseu¬ 
dotieteistä  selvimmin  matematiikkaan  nojautuu  numerologia  eli 
lukumystiikka,  jossa  mm.  etsitään  luonnonvakioiden  arvoja  eri¬ 
laisten  rakennelmien  mittasuhteista,  todistetaan  uskonnollisia 
oppeja  kokonaislukujen  ominaisuuksien  avulla  tai  yritetään  liit¬ 
tää  johonkin  henkilöön  pelätty  luku  66. 

Hollantilainen  tähtitieteen  professori  Cornelis  de  Jager  on 
osoittanut,  että  polkupyörän  mitoista  voidaan  johtaa  melkein 

mikä  tahansa  pyhä  luku.  Tämä  keksintö  tuskin  kuitenkaan  saa¬ 
vuttaa  suosiota  edes  vannoutuneimpien  numerologien  keskuu¬ 
dessa  -  ovathan  pyramidit  paljon  jännittävämpiä  kuin  arkiset 
kulkuvälineet. 

Kreikan  kirjainten  'alpha' ja  'omega',  alkuja  loppu,  numeeri¬ 
nen  arvo  oli  aikoinaan  801,  sama  kuin  sanalla  'kyyhky'.  Tämän 
oletettiin  mystisesti  vahvistavan  kristillistä  uskoa  pyhään  kolmi¬ 
naisuuteen;  lukijan  numerotaidottomuudesta  johtunee,  ellei  hän 
ymmärrä  tätä  kiistatonta  todistetta.  666  puolestaan  on  menes¬ 
tyksellisesti  liitetty  historian  merkkihenkilöihin  Nerosta  Luthe¬ 
rin  kautta  Napoleoniin.  Ja  onnistuuhan  se  vieläkin:  eräät  fun- 
damentalistiryhmät  panivat  merkille,  että  nimessä  Ronald  Wil¬ 
son  Reagan  on  jokaisessa  sanassa  kuusi  kirjainta,  siis  666. 

Joissakin  vanhoissa  lähteissä  on  tosin  luvun  666  tilalla  616, 
mutta  se  ei  ole  suuri  ongelma.  Taitavat  numerologit  osaavat 
liittää  molemmat  luvut  samaan  nimeen.  Skeptikoista  ainakin 
Martin  Gardner  on  useissa  kirjoissaan  esittänyt,  miten  melko 
luontevalla  tulkinnalla  saadaan  mistä  tahansa  sanasta  kaivet¬ 
tua  esiin  luku  kuin  luku. 

Teoria  biorytmeistä  on  toinen  oppi,  jonka  alkuvaiheisiin  ma¬ 
tematiikalla  on  jotakin  sanottavaa.  Biorytmien  keksijä  Wilhelm 
Fliess  päätyi  teoriaansa  ilmeisesti  huomattuaan  lukujen  23  ja 
28  omaavan  sellaisen  erikoisen  ominaisuuden,  että  jokainen  ko¬ 
konaisluku  voidaan  esittää  niiden  monikertojen  summana,  siis 
muodossa  23x  +  28y,  missä  x  ja  y  ovat  kokonaislukuja.  Esimer¬ 
kiksi  1  =  23  *  (-17)  +  28  *  14. 

Fliess  tulkitsi  teoriassaan  luvut  23  ja  28  ihmisen  elämän  mie¬ 
hisen  ja  naisellisen  rytmin  pituuksiksi  vuorokausina  ja  onnistui 
vakuuttamaan  mm.  Freudin,  joka  vakaasti  uskoi  kuolevansa  51- 
vuotiaana,  koska  23  +  28  =  51.  Ehkä  Freudin  mieleen  ei  tul¬ 
lut,  että  sama  päättely  soveltuu  kaikkiin  ihmisiin  ja  kuitenkin 
aika  harva  kuoleejuuri  51-  vuotiaana.  Näiden  kahden  luvun  eri¬ 
koinen  ominaisuus  eli  valitettavasti  vakuuta  ketään,  joka  on  tu¬ 
tustunut  lukuteoriaan.  Fliessin  teorian  latistaa  se  seikka,  että 
useimmilla  lukupareilla  on  tämä  sama  ominaisuus;  itse  asiassa 
se  on  kaikilla  niillä  luvuilla,  joilla  ei  ole  muita  yhteisiä  kokonais- 
lukutekijöitä  kuin  1  ja  -1  .  Lukija  voi  kehittää  oman  rytmiteo- 
riansa  vaikkapa  lukupareista  5  ja  101  tai  666  ja  977. 

Kaiken  kaikkiaan  Paulosin  kirjasta  jäi  varsin  mukava  vaiku¬ 
telma.  Kirjoittaja  vapautuu  tietokirjoja  usein  vaivaavasta  värit¬ 
tömyydestä  mielenkiintoisilla  ja  usein  yllättävilläkin  esimerkeil¬ 
lä.  Osa  niistä  saattaa  olla  niin  hämmästyttäviä,  että  lukijan  on 
suorastaan  pakko  tutkia  laskelmat  omatoimisesti.  Erityisen  pi¬ 
ristyksen  kirjan  lukijalle  tuovat  Paulosin  kärjekkäät  mielipiteet, 
joihin  ei  tietenkään  tarvitse  yhtyä. 

Kirjaa  voisi  suositella  varsinkin  matematiikan  opettajille, 
jotka  haluavat  saada  opetukseensa  esimerkkejä  tilanteista,  joi¬ 
hin  pienikin  numerotaito  tarjoaa  aivan  uuden  lähestymistavan. 
Useimmat  kirjan  esimerkkilaskuista  on  esitetty  yksityiskohtai¬ 
sesti  selostaen,  eikä  niiden  seuraaminen  tuottane  kohtuuttomia 
vaikeuksia  numerotaitoiselle  lukijalle. 

Entä  ne,  joilta  numerotaito  puuttuu?  Vaikka  laskujen  seu¬ 
raaminen  ei  olekaan  edellytys  kirjan  lukijalle,  pelkään  ettei  tä¬ 
mäkään  kirja  tule  kulumaan  heidän  käsissään. 

Skepsis  ry:n  toimintakertomus  1991 


Yleistä 

Vuosi  on  ollut  toiminnallisesti  melko  hiljainen.  Jäsenmäärä  on 
lisääntynyt  voimakkaasti.  Luentoja  on  järjestetty  entiseen  ta¬ 
paan. 


Vuosikokous 

Yhdistyksen  sääntömääräinen  vuosikokous  pidettiin  21.3.1991 
Helsingin  Yliopiston  tiloissa.  Paikalla  oli  18  jäsentä.  Yhdistyk¬ 
sen  puheenjohta-  jaksi  valittiin  Nils  Mustelin.  Hallituksen  jä¬ 
seniksi  valittiin  Ilkka  Tuomi,  Pekka  Roponen,  Markku  Javanai¬ 
nen  ja  Lauri  Gröhn. 


Hallitus 

Uuden  hallituksen  ensimmäisessä  kokouksessa  2.4.1991  hallitus 
valitsi  varapuheenjohtajaksi  Roposen,  sihteeriksi  Gröhnin  ja  ra¬ 
hastonhoitajaksi  Javanaisen.  Hallitus  kokoontui  toimintavuo¬ 
den  aikana  yhteensä  8  kertaa:  12.  tammikuuta,  21 .  maaliskuu¬ 
ta,  2.  huhtikuuta,  18.  toukokuuta,  12.  syys-  kuuta,  12.  mar¬ 
raskuuta,  23.  marraskuuta  ja  1.  joulukuuta. 


Jäsenet 

Vuoden  1991  aikana  yhdistyksen  hallitus  hyväksyi  80  uutta  jä¬ 
sentä.  Kaksi  jäsentä  jätti  eronpyynnön.  Yhdistyksessä  oli  vuo¬ 
den  1991  lopussa  187  jäsentä  ja  postituslistalla  oli  247  nimeä, 
joista  kymmenen  kirjastoa  tai  yhteisöä. 

Luennot 

Toimintavuoden  aikana  Skepsis  järjesti  seuraavat  yleisöluennot: 

Luentosarja  "Epäily,  usko  ja  todellisuus" 

-  Fil.lis  Ilkka  Tuomi  22.4.  "Kaaoksesta  kvanttimystiikkaan". 

-  Prof.  Simo  Knuuttila  25.4.  "Antiikin  skeptismi". 

-  Prof.  Raimo  Lehti  29.4.  "Keskiajalta  tieteen  renessanssiin". 

-  Prof.  Anto  Leikola  2.5.  "Biologisen  ihmiskäsityksen  synty”. 

-  Päätoim.  Tuomas  Nevanlinna  6.5.  "Modernin  hengen  epäily". 

-  Teol.tri  Harri  Heino  9.5.  "New  Age". 

-  Dosentti  Risto  Vuorinen  13.5.  "Inhimmillincn  irrationaali¬ 
suus"  . 

James  Randi  17.6  ja  18.6.  "The  Search  for  Miracles". 

Dosentti  Veijo  Saano  2.12.  "Vaihtoehtolääketieteen  taustat", 
kommenttipuheenvuorot  esittivät  Antti  Pietiäinen  (  Kairon  ins¬ 
tituutti)  ja  Pekka  Sauri  (Vihreät). 


Euroopan  skeptikot 

Yhdistyksen  jäsen  Matti  Virtanen  osallistui  Euroopan  skeptik¬ 
ko-  yhdistysten  kokoukseen  Amsterdamissa  lokakuussa. 


Julkaisutoiminta 

Yhdistyksen  lehti  "Skeptikko"  ilmestyi  vuoden  aikana  kolme  ker¬ 
taa,  numerot  10,  11  sekä  kaksoisnumero  12-13.  Viimeisimmän 
numeron  painos  oli  500  kappaletta. 


Kansainvälinen  yhteistyö 

CSICOPin  välityksellä  yhdistyksen  lehteä  on  levitetty  myös 
muille  skeptikkojärjestöille. 

Skepsiksen  haaste 

Skepsiksen  hallitus  on  sitoutunut  maksamaan  10  000  markkaa 
henkilölle,  joka  pystyy  valvotuissa  olosshteissa  tuottamaan  pa¬ 
ranormaalin  ilmiön.  Vuoden  aikana  on  saatu  muutama  kysely, 
mutta  ne  eivät  ole  johtaneet  edes  esikokeeseen  saakka. 


Tieteellinen  neuvottelukunta 

Tieteellinen  neuvottelukunta  kokoontui  12.10.91.  Toimintamuo¬ 
doista  toivottiin  etenkin  tietoiskua  kouluihin. 


Huuhaa-palkinto  2.12.1991 

Yhdistyksen  kolmas  huuhaa-palkinto  myönnettiin  Suomen  Scien- 
tologia-  yhdistys  ry : I le ,  Helsingin  Dianetiikka-keskukselle  sekä 
muille  kansainvälisen  scientologisen  liikke  Suomessa  toimiville 
järjestöille  ja  yhdistyksille. 


Tieteellisten  seurain  valtuuskunta 

Skepsis  ry  on  hyväksytty  Tieteellisten  seurain  valtuuskunnan 
jäseneksi. 

Skepsis  ry:n  toimintasuunnitelma  1992 


Jäsentoiminta 

Jäsenistön  valtaosa  on  pääkaupunkiseudulta.  Yksittäisten  luen¬ 
totilaisuuksien  lisäksi  järjestetään  kuukausikokouksia  vapaa¬ 
muotoisen  keskustelun  merkeissä,  jossa  alustuksena  voisi  esim. 
olla  skeptinen  tai  anti-skeptinen  videonauha.  Toimintaa  pyri¬ 
tään  suuntaamaan  passiivisesta  huuhaa-ilmiöiden  kirjaamisesta 
analyyttisempaan  suuntaan. 


Yhdistyksen  alajaostot 

Käynnistetään  2-4  alajaostoa  eri  puolilla  Suomea.  Hallituksen 
jäsenet  vuorottelevat  alustamassa  käynnistämiskokouksissa.  Jä¬ 
senistöltä  toivotaan  aktiivisia  aloitusimpulsseja. 


Huuhaa-palkinto 

Huuhaa-palkinto  ei  ole  saanut  kovinkaan  paljon  julkisuutta.  Ke¬ 
hitetään  palkinnon  jakoperusteita  ja  jakotapaa. 


Tieteellinen  neuvottelukunta 

Neuvottelukunnan  asiantuntemuksen  hyödyntämiseksi  pyyde¬ 
tään  sen  jäseniltä  lyhyt  arvio  siitä,  miten  heidän  oppiainees¬ 
saan  lisätään  valmiuksia  pseudotieteiden  erotteluun.  Järjeste¬ 
tään  yksi  kokous  neuvottelukunnan  jäsenille  ja  yksi  kokous,  jos¬ 
sa  jäsenet  voivat  esittää  kysymyksiä  neuvottelukunnan  jäsenille. 

Skeptikko-lehti 

Julkaistaan  4  numeroa  a  40  sivua,  kuvitusta  lisätään  ja  jäsenten 
kirjoittelua  pyritään  aktivoimaan.  Ainakin  yksi  teemanumero. 
Lehteen  pyritään  saamaan  käännöksiä  esim  Skeptical  Inquirer  - 
lehdestä,  kirja-arvoteluja  ja  kirjallisuusluetteloita. 


Skepsis  ry:n  haaste 

Uusi  hallitus  uudista  Skepsikseen  haasteen.  Haasteeseen  vas¬ 
taavia  ehdokkaita  testataan  aina,  mikäli  haasteessa  esitetty  ky¬ 
ky  on  testattavissa  ja  mikäli  testaaminen  ei  vaadi  kohtuuttomia 
järjestelyjä  ja  koejärjestelystä  päästään  sopimukseen. 


Projektit 

Jatketaan  grafologia-projektia,  kun  asiaa  ajanut  henkilö  palaa 
ulkomailta.  Käynnistetään  koululaisille  suunnattu  kampanja  jä¬ 
senten  pienryhmätoiminnan  avulla. 


Skeptikko-kirja 

Selvitetään  mahdollisuuksia  julkaista  suppea  "  Skeptikon  käsi¬ 
kirja",  jossa  on  tiivistetysti  esitetty  skeptisiä  kysymyksiä  raja- 
tieteiden  jne.  asianajajille  ja  vastauksia  rajatieteiden  harrasta¬ 
jien  tyypillisesti  skeptikoille  esittämiin  kysymyksiin. 

Skepsiksen  jäsenkyselyn  yhteenveto 

Skeptikko-lehden  numeroissa  11  ja  12/13  olleeseen  kyselyyn  vas¬ 
tasi  runsaat  30  jäsentä. 

1)  Milloin  ja  miksi  liityit  skepsiksen  jäseneksi 

Moni  on  kiinnostunut  yliluonnollisesta  tai  lukenut  kirjan  Paho¬ 
laisen  asianajaja.  Yksi  on  väsynyt  harhaiseen  "rajatiedon"  tul¬ 
kintaan  julkisuudessa,  ja  myös  Randin  luennot  ovat  herättäneet 
kiinnostuksen. 

2)  Onko  yhdistyksen  toiminta  vastannut  odotuksiasi 
Yleisesti  ottaen  jäsenet  ovat  tyytyväisiä  toimintaan,  mutta  jäse- 
neniä  halutaan  aktiivisemmin  mukaan.  Myös  korostetaan,  ettei 
tieteestä  ei  pidä  tehdä  uskontoa. 

3)  Oletko  osallistunut  yhdistyksen  järjestämiin  tilaisuuksiin 
Vastaajista  kolmasosa  on  osallistunut  tilaisuuksiin. 

4)  Mihin  asioihin  yhdistyksen  pitäisi  mielestäsi  kiinnittää  huo¬ 
miota 

-  MITEN  huijarit  ovat  toimineet 

-  huuliaan  leviämiseen 

-  tarttuminen  huuhaa-juttuihin  lehdissä  ja  televisiossa 

-  uskonnollinen  huuhaa 

-  yhdistykselle  lisää  julkisuutta 

-  luentoja  työväenopistoihin 

-  Randin  kirjoja  suomen  kielelle 

-  lääketieteeseen  enemmän  huomiota 

-  nuorisoon  vaikuttaminen 

-  enemmän  tiedotusta  ei-jäsenille 

-  huuhaan  psykologiaan 

-  jäsenmäärän  kasvattaminen 

-  lehtikirjoituksia  päivälehdissä 

-  astrologiaan 

-  James  Randin  auttaminen 

5)  Minkälaisia  tilaisuuksia  toivoisit  yhdistyksen  järjestävän  tu¬ 
levaisuudessa 

Erityisesti  jäsenet  kaipaavat  julkisia  keskustelu  ja  väittelytilai- 
suuksia  ja  "napit  vastakkain"  tilaisuuksia.  Luonnoliseti  ympäri 
Suomea  kiertävät  luennot  kiinnostavat  pääkaupunkiseudun  ul¬ 
kopuolella  asuvia  jäseniä. 

6)  Ketä  tai  keitä  haluaisit  kuulla  Skepsiksen  luonnoitsijavieraina 
Luennoijiksi  halutaan  sekä  huuhaan  kriitikoita  että  harrastajia. 

7)  Mitä  mieltä  olet  Skeptikko-lehdestä,  miten  sitä  pitäisi  ke¬ 
hittää 

Lehteen  oltiin  melko  tyytyväisiä.  Erityisesti  kaivattiin  mm.: 

-  teemanumeroita 

-  käännettyjä  juttuja 

-  kirja-arvosteluja 

-  kirjallisuusluetteloita 

-  juttuja  huijareiden  paljastamisesta 

8)  Olisiko  valmis  osallistumaan  vapaaehtoistyöhön 
Vapaaehtoistyöhön  ilmoittautui  vastanneista  7  jäsentä. 

9)  Pitäsikö  yhdistyksen  esiintyä  julkisuudessa  tiukemmin  vai  su¬ 
vaitsevaisemmin 

Toisten  mielestä  tiukemmin,  toisten  mielestä  suvaitsevaisemmin. 

10)  Ketä  henkilöä  ehdottaisit  vuoden  91/92  huuhaa-palkinnon 
saajaksi 

Eniten  ääniä  sai  Rauni-Leena  Luukanen-Kilde  (7  kpl),  seuraa- 
valla  sijalla  oli  steinerilaisuus. 

Tallinnaan! 

Joukko  suomalaisia  skeptikolta  lähtee  tänä  kesänä  Suomenlah¬ 
den  eteläpuolelle  tapaamaan  virolaisia  ystäviään  ja  tutustumaan 
etelänaapurin  mielenkiintoiseen  kulttuuri-  ilmapiiriin.  Viron 
skeptikothan  järjestäytyivät  viime  talvena  tukiryhmäksi,  jossa 
on  parikymmentä  tiedemiestä  ja  toimittajaa.  He  yrittävät  saa¬ 
da  julkisuuteen  skeptistä  näkökulmaa,  vastapainoksi  maassa  le¬ 
viävälle  taikauskolle. 

Skeptikoiden  Tallinnan-matkalle  ehtii  vielä  mainiosti  mu¬ 
kaan.  Skepsis-yhdistyksen  hallitus  on  päättänyt,  että  matka 
tehdään  8.-9.  elokuuta.  Lähtö  on  lauantaiaamuna  8.8.  kel¬ 
lo  8  lähtevällä  kantosiipialus  Liisalla  ja  paluu  sunnuntai-iltana 
9.8.  joko  Liisalla  (lähtö  17.30)  tai  Georg  Otsilla  (lähtö  18.30). 
Hotelliksi  suositellaan  Olympiaa  tai  Palacea. 

Koska  yhdistyksen  palveluksessa  ei  ole  matkatoimistovirkai- 
lijaa  ja  kesä  vaikeuttaa  yhteyksien  pitämistä,  Skepsis  ei  järjestä 
ryhmämatkaa,  vaan  jokaisen  lähtijän  on  hoidettava  viisuminsa, 
matkalippunsa  ja  hotellivarauksensa  itse.  Yhdistyksen  sihteeri 
Lauri  Gröhn  haluaa  kuitenkin  tietää,  kuinka  moni  lähtee,  joten 
ilmoitus  hänelle  on  tarpeen  (puh.  43541  tai  538  677).  Tieto 
ryhmämme  koosta  helpottaa  myös  virolaisia  vierailumme  jär¬ 
jestelyssä. 

Viron  skeptikot  vastaavat  paikallisista  järjestelyistä,  mutta 
eivät  pysty  tarjoamaan  aterioita  tai  muuta  sellaista.  Jokaisen 
on  siis  varauduttava  maksamaan  kaikki  kulut  itse. 


Euroepäiiyä  Italiassa 

Italian  skeptikkoseura  Comitato  Italiano  per  il  Controllo  delle 
Affermazioni  sui  Paranormale  eli  CICAP  järjestää  tämän  vuo¬ 
den  euroskeptikkojen  tapaamisen  heinäkuussa  Aostassa. 

Myös  kokouspaikan  nimi  on  vakuuttava:  Centro  Congressi, 
Grand  Hotel  Billia,  Saint-Vincent,  Aosta-ltalia.  Kokoontumi¬ 
sen  teemaksi  on  valittu  melkein  täsmälleen  sama  kuin  Skepsik¬ 
sen  muutaman  vuoden  takaisella  seminaarilla  Helsingissä:  Mitä 
todisteita  paranormaalien  väitteiden  tueksi  on  olemassa? 

Kokouspäivät  ovat  17.-19.  heinäkuuta.  Ensimmäinen  päivä 
on  perjantai,  ja  silloin  italian  skeptikot  pitävät  oman  kokouksen¬ 
sa,  ilmeisesti  italiaksi.  Simultaanitulkkaus  on  kuitenkin  luvassa. 
Istuntojen  teemat  ovat:  Astrologia,  ESP,  "Mind  over  matter" 
ja  kokeellinen  lähestymistapa. 

Italian  skeptikkokokouksesta  kiinostuneiden  kannattaa  ottaa 
pikaisesti  yhteyttä  herraan  nimeltä  Victor  Balli,  jonka  osoite  on 
Via  Savonarola,  6  -  10128  Torino.  Puhelinnumero  Ballille  on 
Italian  suunta  +1  1  597  087,  ja  fax  +1  1  547  225. 

Kokouksen  osallistumismaksu  on  60  000  liiraa,  ja  paikallis¬ 
ten  hotellien  hintahaitari  45  000  -  185  000  liiraa  vuorokaudelta. 
Kokouspaikaksi  valittu  Grand  Hotel  Billia  on  tietysti  vaihtoeh¬ 
doista  kallein.  Sen  osoite  on  viale  Piemonte,  18  -  11027  Saint- 
Vincent  (Ao)  -  Italia.  Puhelinnumero  on  +166  201  259  ja  fax. 
+  166  201  798. 

Jos  haluat  mennä  kokoukseen  esitelmöimään,  sinulla  on  kii¬ 
re.  Voit  kuitenkin  ottaa  yhteyttä  kokouksen  tieteelliseen  johta¬ 
jaan,  joka  on  Steno  Ferluga,  osoite  Department  of  Astronomy  - 
University  ofTrieste  -  via  G.B.Tiepolo  -  34131  Trieste,  puhelin 
+  40  319  9111  ja  fax.  +40  309  418. 


English  summary 


A  quack's  defence,  Matti  Virtanen 

In  April  1991  a  four-year  old  boy  died  in  the  hands  of  an  al- 
ternative  healer  in  northern  Finland.  The  boy  had  developed 

diabetes  two  months  earlier  and  he  was  put  on  the  usual  insu- 
line  treatment.  After  councelling  from  the  healer,  the  boy's  pa- 
rents  quit  the  medication  and  began  to  treat  him  with  so-called 
Kuhne-baths.  When  the  boy's  condition  worsened,  the  healer 
travelled  to  the  f  am  i  ly’s  house  to  administer  the  baths  herself. 
Two  days  later  the  boy  was  dead.  The  article  is  based  on  court 
records  from  the  healer’s  trial  in  January  1992.  Statements  to 
the  court  by  the  boy's  parents  and  the  "healer"  are  quoted  ex- 
tensively  to  illuminate  a  set  of  mind  that  is  dogmatically  an- 
ti-medicine  -  and  dangerous.  (The  healer  was  sentenced  to  six 
months  in  prison  but  was  released  on  probation.) 


An  interview  with  Paul  Daniels,  Michael  Hutchinson 

The  famous  magician  Paul  Daniels  talks  to  Mike  Hutchinson  of 
the  British  skeptics  about  his  career,  his  magic  and  his  plans, 
and  tells  what  he  thinks  about  Uri  Geller  and  James  Randi.  The 
article  was  originally  published  in  The  Skeptic  magazine  (Voi  5, 
no.1),  and  was  translated  by  Ilkka  Tuomi. 


Fantasy,  fiction,  fact.,  Veli  Toukomies 


The  Indian  skeptics'  chairman  B.  Premanand  visited  Finland  in 
April  and  gave  a  demonstartion  of  the  ”god-men's"  tricks  at  the 
University  of  Helsinki.  The  show  prompted  Mr.  Toukomies  to 
present  his  classification  of  miracles:  First  there  are  the  so-cal- 
led  factual  miracles,  which  have  really  happened  according  to 
the  believers,  whether  they  are  Christian  or  "pagan".  Secondly, 
there  are  "  fictional  miracles",  that  a  believer  considers  possible 
although  he  does  not  have  proof  of  them.  And  thirdly,  there 
are  the  "fantastic  miracles",  which  are  clearly  created  by  man's 
imagination  and  demand  no  proof  at  ali. 


Skepsis  on  1987  perustettu  suomalaisten  skeptikkojen  yhdistys.  Skep¬ 
siksen  toimintaperiaatteet  ovat  samantapaiset  kuin  yhdysvaltalaisen 
CSICOPin  (Committee  for  the  Scientific  Investigation  of  Claims  of 
the  Paranormal),  mutta  se  toimii  täysin  itsenäisesti  vaikkakin  yhteis¬ 
työssä  CSICOPin  ja  muiden  vastaavien  järjestöjen  kanssa. 

Yhdistyksen  säännöissä  mainitaan  Skepsiksen  tarkoituksesta  ja  pe¬ 
riaatteista  seuraavaa: 

Yhdistyksen  tarkoitus  on: 

-  Edistää  paranormaaleja  ilmiöitä  koskevien  väitteiden  objektiivista 
ja  puolueetonta  tieteellistä  tutkimusta,  ottamatta  näiden  väittei¬ 
den  paikkansapitävyyteen  kantaa  apriorisin,  tutkimusta  edeltävin 
perustein. 

-  Ylläpitää  tällaisesta  tutkimuksesta  kiinnostuneiden  ihmisten  ver¬ 
kostoa  sekä  pitää  yhteyttä  vastaavanlaisiin  yhteisöihin  kotimaassa 
ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia  artik¬ 
keleja  ja  kirjoja  sekä  laatia  tällaisia  väitteitä  sisältävien  julkaisujen 
bibliografioita. 

-  Järjestää  alaan  liittyviä  kokouksia  ja  konferensseja  sekä  harjoittaa 
valistus-  ja  tiedotustoimintaa. 

Yhdistys  on  poliittisesti,  aatteellisesti  ja  uskonnollisesti  sitoutumaton. 

Yhdistyksen  hallitus  voi  hyväksyä  anomuksesta  yhdistyksen  jäseneksi 
yksityishenkilöitä  ja  oikeuskelpoisia  yhteisöjä,  jotka  hyväksyvät  edellä 
mainitut  yhdistyksen  periaatteet. 


